Elkarrizketa: Bikoterik gabe ama izateko aukera, MSPE elkartea – Guraso.eus\nElkarrizketa: Bikoterik gabe ama izateko aukera, MSPE elkartea\n2019-05-12\tguraso\tIruzkinik ez\nMSPE (Madres Solteras Por Eleccion), elkarteari ekarrizketa egin diogu. Bikoterik gabe ama izateko aukeraz hitz egin dugu.\nAma bakarrik izateko erabakia hartzen duten emakumeak gero eta gehiago dira. Erraza da erabakiaren ondorengo prozesua?\nProzesua aurrera eramateko bi bide daude; pribatutik eta publikotik. Prozesua nahiko antzekoa da, desberdintasun nabarienak publikoan itxarote lista luzea eta 40 urte arte parte hartu daitekeela eta, pribatuan aldiz, prozesu hau aurrera eramateko kostea handia dela. Bestela, ia prozesu guztia antzekoa da.\nLehenik eta behin, hainbat proba egiten dira; ugalkortasun proba, odoletako analisiak eta ekografia. Honekin gure obuluen eta umetokiaren egoera jakin daiteke.\nBehin proba guztiak egin eta gero, “esperma emailea” bilatzeko momentua da. Emakumearen ezaugarriak kontuan hartzen dira aukeraketa hau egiteko (odol multzoa, gaixotasunak, historia klinikoa, ezaugarri fisikoak…). Aukeraketa hau espezialistek egiten dute eta emakumeentzat emailea ezezaguna izango da. Emaileak ere, hainbat proba egin beharko ditu prozesu hauetan parte hartzeko egokia den ala ez jakin ahal izateko.\nDatu guztiak jaso eta gero, ugalketa prozesua hasten da. Horretarako tratamendu bat jartzen dute emakume bakoitzaren ezaugarriak kontuan hartuta. Ugalketa egingarria izateko, hilerokoa hastean, hormonatu egiten dute emakumea injekzioen bidez. Behin tratamendua egin eta gero, ugalketa jartzen da martxan eta horretarako era desberdinak daude:\nIntseminazioa: Xedearekin semena emakumearen uteroan ezartzen da. 4 saiakera egin daitezke, haurdunaldia ematen ez bada hurrengo teknika batekin probatzen da.\nIn-vitro ernalketa: Emakumearen obuluak bere gorputzetik kanpo ernaltzen dira, hau da, laborategian. Bi teknika mota daude:\nFIV konbentzionala: obuluak atera eta gero espermatozoideekin kontaktuan jartzen dira eta laborategian inkubatzen dira.\nObodonazioa: aurreko teknikak funtzionatzen ez badute edota emakumearen obuluak sanoak ez badira, obodonazioa martxan jartzen da. Emaileen obuluekin egindako prozesuak bi hilabeteko iraupena du.\nBeraz, prozesua gogorra da bai. Baina prozesua luzeagoa eta gogorragoa izango da bakoitzaren egoera eta bizitakoa kontuan hartuta. Gorputzean jasaten ditugun eraldaketak hormonazioa dela eta gogorra egiten zaigu, baina hainbat tekniketatik igarotzea eta horrek sortzen dituen beldurrak, sentimenduak eta egonezinak gogorragoa egiten du prozesua.\nZeintzuk dira bidean aurki daitezkeen zailtasun nabarienak?\nErabakia hartzen denean, eragin askoren arabera, bidea zaildu edo erraztu daiteke. Kasu askotan, prozesua izugarri luzatzen da eta tratamendu desberdinetatik pasatu behar da, oso gogorra izan daitekeena, bai psikologikoki, bai fisikoki. Ahalegina ekonomikoa ere kontuan izan behar da, askotan klinika pribatuetan egin behar direlako tratamenduak, bai emakumean ez dituelako betetzen Osakidetzan egiteko baldintzak bai Gizarte Segurantzan egiteak suposatzen duelako itxarotea eta gehienetan denborak gure kontra egiten du, haurdun geratzeko orduan.\nGure gizartean gero eta nagusiagoak garenean hartzen dugu ama izateko erabakia. Oso zabalduta dago, oso ohikoa da 40 urte inguruko amak edo haurdunak ikustea… eta askotan pentsatzen dugu adin ona dela erabakia aurrera egiteko eta itxarotea posible dela, lasai asko. Baina errealitatea da adin horrekin gauzak zailtzen direla eta askotan zailtasunak sortzen direla: obuluen kantitatea, obuluen kalitatea, enbrioiaren garapen osasuntsua… Tratamendu guztietan fase gogorrak daude, zalantza asko, desilusioak, urduritasuna, porroten onarpenak gero berriro hasi behar izateko… obuluak onak diren jakitea, enbrioia egin den itxaron, zein kalitatezkoa den begiratu (prozesu honetan gauden askok adina daukagu kontran), DGP egin eta emaitza itxaron… (enbrioiak, inplantatu baino lehen, ea aurrera aterako diren jakiteko proba bat, adinarekin oso aholkugarria), transferentzia egin eta beta (10 egun) itxaron eta horrarte heldu bazara… gero 12 asteko ekografia itxaron… hemendik aurrera beste zailtasunak ere sortu daitezke: ekografian ikusi ez dela ondo inplantatu, edo ez dela behar den bezala garatu, abortu espontaneoak… arazo hauen itzala beti hor dago eta gertatzen denean oso gogorra egiten da.\nEsperantza ere itxaron puntu guztietan dago.. Eta askok positibo aukera bidean galtzen dute.. Ezezkoa bada berriro saiatu edo beste metodo batekin saiatu behar da (dolua egin eta gero, noski) eta energia eta indar guztiarekin sartzen da bueltan, bai, (baina beldur guztiarekin ere). Emozionalki eta askotan ekonomikoki oso ahalegin inportantea da…. Fisikoki ere bai, baina batzuetan, hori da gogorrena, hormonatzea baino.\nElkarteko emakume askok momentu baten pentsatu dugu: “jakin izan banu… gazteagotan obuluak atera eta izoztuta edukiko nituzke”. Aurrerago nahia eta bidea asko aurrezten duelako hori eginda izatea. Gero etorkizunaren egoeraren arabera, aukera dezakezu bide bat edo bestea. Hau da, etorkizunean ez baduzu umerik nahi edo ez badituzu obulurik behar bikote maskulinoa duzulako eta naturalki haurdun geratu zarelako, obuluak adopzioan eman ditzakezu. Baina zure bikote maskulinoarekin umeak edukitzeko arazoak badituzu obuluak zaharregiak direlako edo ama bakarra edo emakumezko bikotea baldin baduzu, hor dituzu izoztuak.\nEta garrantzitsuena erloju biologikoak lasai uzten zaitu apurtxo bat… Alde horretatik, denak dira abantailak.\nBaina egia da puntu horretan ikusi behar duzula zure burua eta emakume askok nahiago dute itxaron prozesua benetan hasi arte. Ekonomikoki ere ahalegin ekonomiko bat da… eta pertsonak oso argi izan behar du obuluak aurrez izozteko.\nFamilia eredu gero eta anitzagoak ditugu jendartean. Familia izatearen esanahia aldatu da? Aberastu?\nFamiliaren izatearen esanahia aldatu behar da. Oraindik, gure gizartean familia hitza entzutean, burura etortzen den lehenengo irudia familia tradizionalaren irudia da. Hala ere, poliki-poliki, familia aniztasunaren terminoa sartzen ari da eta honek, esanahia berria sortzeko aukera emango digu. Beti ere, familia egiten gaituena, bertan daudenen arteko afektibitatea eta harremana izango dela kontuan hartu beharrekoa eta ez familiak sortzen dituen figurak.\nGuk ikusten dugu aniztasun hau guztiz positiboa eta aberasgarria dela. Askatasunaren islapena da, horregatik oso garrantzitsua iruditzen zaigu familia desberdinei agerikotasuna ematea. Gaur egun familia desberdinak eta aniztasuna egoteak, biharko egunean familiaren sorkuntzan askatasunez egiteko aukera sortuko luke: pertsona bakoitza, bere egoera, sentipen eta eskubideekin. Beraz, oso garrantzitsua da, desberdintasunak baloratzea, era positibo batean hartzea, eta ulertzea familia eredu guztiak egokiak direla.\nOhituta al gaude jendartean familia eredu ezberdinetara? Edo oraindik bidea dago egiteko?\nBehin, elkarrizketa batean, NORMALA hitza gure hiztegitik atera arte ez ginela mundua beste begi batzuekin ikusteko gai izango entzun nuen eta horregatik sortzen direla bazterketak eta desberdintasunak. Gizartean, hainbat zentzutan gertatzen den bezala, normaltzat hartzen dugu familia tradizionala deritzoguna eta, urteetan gertatu den bezala, beste eredu eta familia motak kanpo geratzen dira. Nire ustez, betidanik egon dira familia mota desberdinak, baina hauek normaltzat ez zirenez hartzen baztertuak eta ezkutuan mantentzen ziren.\nGaur egun, aurrera pausuak eman ditugun arren, hainbat eremuetan oraindik jarrera troglodita dutela esango nuke. Instituzio publikoetan, hezkuntzan… oraindik ez gaituzte guztiz kontutan hartzen. Hainbat familia mota kontuan hartzen hasi diren arren, oraindik lana daukagu egiteko gizarte bezala eta pertsonalki ere.\nMartxan jarri nahi dugun proiektua “Familia aniztasuna”-ri buruz doa eta ikastetxe desberdinen eskuetara iristea da gure helburua. Azken finean, berdin zaigu nola eta zenbat osatzen diren familiak, garrantzitsuena beraien arteko harreman eta maitasuna baita. Denok FAMILIA baikara.\nOhitzen ari gara familia aniztasunetaz, baina oraindik bidea dago egiteko. Oso barneratuta daukagu FAMILIA TRADIZIONALA-ren papera, edozein momentuan ikus daiteke; anuntzioetan, bidai eskaintzetan, inskripzio orrialdeetan… Egunerokotasunean erabiltzen ditugun kontzeptuak, hitzak, esaldiak… (zeinen antza dauka, aitarena edo amarena; senarraren laguntza daukazu etxean; nor dator zure bila, ama edo aita?edo biak?). Bazterketa handiena sortzen duena, hizkuntza edo erabiltzen dugun hiztegia da. Horregatik, gizarteko partaide bezala, oso garrantzitsua da bakoitzak hartzen dugun konpromisoa pausoz pauso aldaketak emateko.\nAmatasuna bakarrik bizitzeko erabakia hartu duzuenon elkarteak hamar urte baino gehiagoko ibilbidea du. Zer egiten duzue elkartean?\nMSPE (Madres Solteras Por Eleccion) España mailan lan egiten duen elkartea da. Egoitza nagusia Madrilen dago, baina gaur egun, herrialde guztietako bazkideak daude eta herrialde bakoitzeko elkarteak, bertako bazkideei esker aurrera egiten du. Euskadiko kasuan, orain dela gutxi, 100 partaide izatera pasa ginen. Eta espero dugu gehiago izatea.\nMSPE Euskadi elkartean arlo desberdinez osatuta dago. Hona hemen gure antolaketaren organigrama:\nKoadro honetako arduradunak, Madrileko juntarekin batera, elkarlanean eta elkartearen antolamenduan aritzen dira. Orokorreko arloak eramaten dituzte aurrera, elkarteko irizpideak betetzen. Helburuak finkatzen dituzte, diru sarrera eta gastuen kontrola eramaten dituzte eta beste bazkideei informazioa zabaltzen dute. Beraiek baitira, Euskadiko elkartearen organo gorena. Honen azpitik, batzordeak ditugu eta honela sailkatzen dira:\nBatzorde bakoitzak bere eginkizuna du:\nKomunikazio batzordea: Bertako partaideak, komunikabideekin jartzen dira harremanetan eta elkarrizketak izaten dituzte. Honez gain, sare sozialen bidez, gure egoeraren berri eta aldarrikapenak agertzen dituzte. Batzorde honen eginkizun nagusia, elkartea bistaratzea eta ezagutaraztea da.\nInstituzionala: Kasu honetan, instituzio publikoekin eta gobernuarekin harremanetan jartzea da batzorde honen eginkizuna eta helburu nagusiena, gure familia moten eskubideen borroka aurrera eramatea eta babesten gaituen LEGEA sortzea.\nHezkuntza: Hemen berriz, gure gizartean dauden familia mota desberdinak kontuan hartuta, egoera honen lanketa gerturatzea da ardatz nagusia. Horretarako, FAMILIA ANIZTASUNA-ri buruzko proiektu bat sortzen ari gara familia mota desberdinak lantzeko materialarekin eta eskola desberdinetara gerturatzea izango litzateke helburua. Sindikatu desberdinekin harremanetan jartzen gara gure beharrak adierazteko eta argitaletxeekin ere, gure familia motari buruzko materiala sortzeko eta testu liburuetan familia mota desberdinak adibidetzat hartzeko.\nAzkenik, MSPE Euskadi elkartearen barruan hainbat ekintza eramaten ditugu aurrera. Beti ere, kontuan hartuta, TRIBU bat osatzen ari garela eta gure artean laguntzeko helburuarekin jokatzen dugula. Hauek dira ekintza desberdinak:\nTxangoak: bai egun osokoak eta baita asteburu batekoak. Bertan, gure arteko harremanak, eta gure txikienak ere, sendotzen joaten dira.\nTailerrak eta hitzaldiak: Hauek, bazkideen eta haien seme-alaben interesen araberan antolatzen dira.\nBilerak: Urtean behin bilera bat egiten dugu urteko lorpenak eta egindakoak baloratzeko eta hurrengo urteari begira ekarpenak egiteko.\nFestak: Hainbat festa egiten dira urtean zehar. Aurten, 100 bazkideko festa ospatu dugu.\nGuzti honekin, gure beldurrak, kezkak eta esperientziak amankomunean jartzeko aukera ematen digu. Eta bide batez, gure txikitxoek, famili mota berdineko haurrak ezagutzeko eta harremanak izateko aukera dute. Oso garrantzitsua iruditzen baitzaigu, haiek bakarrak ez direla konturatzea eta geroz eta, familia mota ugariagoa dagoela gure gizartean.\nZeintzuk dira elkartean dituzuen erronka nagusiak?\nElkartearen helburu nagusia estatu familia monoparentalen estatu mailako lege bat lortzea da. Momentu honetan legerian hutsune bat dago gure familia eredua ez dagoelako inon definituta (zehaztuta), eta honek ondorio batzuk dauzka:\n– Ikusezin egiten gaitu.\n– Lege/dekretu berriak garatzerakoan gure familia eredua ez dela kontuan hartzen (ikusezintasun hori dela eta) (gure seme-alabek gurasoekin duten egokitzapena laburrago….)\n– Erkidego bakoitzak bere araudi propioa garatzen duela familia monoparentalen inguruan, eta honek ezberdintasunak dakartza bizi zaren tokiaren arabera. Hori dela eta, Katalonia, Balentzia, Galitzia eta Aragoik beraien araudia dutela esan daiteke, Euskadin bat ere ez dagoen bitartea, adibidez.\n– Estatu mailako lege bat nahi dugu erkidego guztietan betetzea derrigor izango litzatekeelako, lege berdin bat denontzat ezberdintasun eta diskriminazioa ekiditzen duena.\nHelburu nagusi honekin batera, aurrera pausoak poliki ematen direnez, Euskadiko delegaziotik Euskal Gobernuak Euskadi mailan araudi bat garatu dezan ahaleginak egiten ari gara, baina orain arteko erantzuna ezezkoa izan da.\nBeraien iritziaren arabera ez dauka zentzurik ustez Madrilen abian dagoen zerbaitetan lanean aritzea…beraz mota honetako politiketan aitzindari direla esan arren, gure egoera ez zaie axola… Guk gure ikusgaitasunaren alde lan egiten dihardugu, Euskadiko alderdi politiko desberdinekin eta euskal instituzioekin harremanetan, mozioak aurkezten bazkideak bizi diren udalerrietan…\nEgindako lana eta esfortzua handia izan bada ere, ez dugu emaitza handirik lortu, baina ilusio handiz jarraitzen dugu lanean gure familien alde ari garelako. Jakin badakigu goizago edo beranduago merezi dugun lege hori ailegatuko dala.\nIruzkinik ez "Elkarrizketa: Bikoterik gabe ama izateko aukera, MSPE elkartea"


Estibaus » Ana Mª Artazkoz, Albako dukea eta Bidebieta\n« Altzatik abiatutako +55 ibilbideak\nDenbora batean, adinekoak lekuko, Gaiztarroren orubea Artazkone izenarekin ezagutzen zuten herreratarrek. Bi izen horiek, Artazkone zein Gaiztarro, Bidebieta palazioak eduki dituen bi jabeen abizenei lotuak daude. Izan ere, Javier Artazkozek 1888. urte aldean, Herrerako txoko honetan zeuden etxeak eta lursailak erosi eta bildu ondoren, palazio bat eraiki zuen orube horretan eta “Bidebieta” izena jarri zion. Urte batzuk beranduago, 1932. urtean, Artazkozen oinordekoek Bidebieta Fausto Gaiztarro arkitektoak Madrilen zituen etxe batzuekin trukatu zuten.\nPasa den abenduan Antzina aldizkariak, -Euskal Herriko genealogiaren ikerkuntzan aditua den aldizkaria-, Jesus Aldaba Dominguez-en artikulu bat argitaratu zuen, “Miguel Artázcoz, antepasado del Duque de Alba y su expediente de hidalguía”, non, genealogia zaleen jakin mina asetzeaz gain, gure historia txikiarekin zerikusirik duen daturik aipatzen den, eta konkretuki Ana Maria Bidebietako alaba gaztearekin, haren ezkontzak lotu baitzituen Artazkoz leinua eta Alba etxea.\nBidebieta egin zuen gizonaren izen osoa Francisco Javier Mariano Ignacio de Artazcoz Urdinola zen, Oñatin 1855eko uztailaren 30ean jaioa. Kuban 1861. urtean jaiotako Maria Luisa Nemesia Labaien Aranzabe-rekin ezkondu zen 1882. urtean eta bikoteak alaba bakarra izan zuen, Ana Maria de los Dolores Eustaquia Vicenta, 1892. urtean jaioa eta urte berean Altzako San Martzial elizan bataiatua.\nAna Maria hemezortzi urterekin ezkondu zen, Pedro Martinez de Irujo y Caro-rekin, Sotomayorko IX. dukea eta Irujo Etxearen V. markesa. Victoria Eugenia erreginaren Dama izateko ohorea eskuratu zuen. Bederatzi seme-alaba izan zituen eta horietako bat, Luis, Cayetana Fitz-James Stuart Silva-rekin ezkondu zen, Albako XVIII. dukesarekin, pasa den 2015. urtean zendu zena. San Martzialen 1892. urtean batailatutako eta 1930ean hilko zen Bidebietako neska hura, hortaz, egungo Albako dukearen amona da, Espainiako historian eta egungo prentsa arrosan hain ezaguna den leinu horren ordezkaria.\nEtiketak: Biografia, emakumea\n2016, Abuztuak 19


24 otsaila, 2020 Erreportajea 1058\nGoierriko mediku talde batek Mozanbikeko Bilene-Macia barrutian osasun laguntza\neta prestakuntza egiteko, eta hara azpiegitura eramateko elkartasun jaialdiak\nantolatu dituzte Indarra, Dole, Kallpa elkarteak eta NerGroup-ek.\nBizitzaren kasualitateak zer diren. Bien adiskide den lagun baten ospakizun festan elkar ezagutu joan den urteko azaroan, eta lau hilabeteren buruan, hamaika kudeaketa lan egin dituzte lau elkartasun jaialdi antolatzeko. Indarra, Dole, Kallpa gobernuz kanpoko erakundeko Marisol Alkaiaga zaldibiarra da bat, Elizabeth Blarduni Cardon pediatra erretiratua bestea. Argentinarra jaiotzez, urteak egin ditu bigarren horrek Goierri-Urolako Garaiko ESIan pediatra lanetan, eta Inma proiektuko gidarietako bat ere izan da.\nNazioarteko elkarlanerako emakumeen elkarte bat da Alkagaiak ordezkatzen duena, eta Blarduni, berriz, Yoire gobernuz kanpoko Nwina proiektuarekin kolaboratzen ari den haur-medikua da. Nwina hitzak Zuentzako esan nahi du shangana hizkuntzan. 2016an hasi ziren proiektu horrekin Mozanbikeko Bilene-Macia barrutian, Gaza probintzian, amen eta haurren tokiko osasun beharrak antzeman eta haiek hobetze bidean jartzeko lanean. Blardunik eta Joxi Zudaire ordiziar pediatra ezagunak iaz egin zuten lehen kolaborazio bidaia Mozanbikera.\nLauko mediku taldea\nElkar ezagutu zuteneko elkarrizketa batean izan zuten Alkagaiak eta Blardunik bakoitzaren ibiliren berri. Pediatrak iaz Afrikako herrialde hartan egindako lanaren eta bizitako esperientziaren berri eman zion, baita aurtengo zituzten asmoak jakinarazi ere. Zaldibiar boluntarioak zerbait egiteko beharra sentitu, eta martxan jarri zen. Batetik, NerGroup taldearekin harremanetan jarri zen Zaldibiako Logos kooperatibako Alaitz Urdangarinen bidez. Hark, dagokion tokian egitasmoa aurkeztu, eta elkartasun jaialdi horien antolakuntzan sartuko zirela agindu zion.\nAurrez aipatuko bi pediatrez gain, Goierri-Urola Garaia ESIarekin harremana duten osasun arloko beste bi lagunek ere parte hartuko dute aurten. Batetik, Myriam Berruete familia medikua –Donostiako Etxeko Ospitalizazio zerbitzuan aritzen da–, eta bestetik Arantxa Perez de Arenaza Legazpi-Gipuzkoa osasun zentroko emagina.\nLaurek Yoire erakundearen helburuekin egiten dute bat, eta haien giza eta lan esperientzia proiektu honen zerbitzura jartzeko borondatea dute, ziur baitaude hezkuntza eta osasuna direla pobreziaren, bazterkeriaren eta desberdintasunaren aurka borrokatzeko tresnarik onenak.\nHorrez gain, norberaren hazkunde pertsonalari, laguntzeko esperientziari, kulturartekotasunari eta etengabeko ikaskuntzari bide ematen diote proiektu honekin bat eginda. Haiek jarritako aleak nahikoa ez direla jakitun, eta mugak ere badituztela kontzientzia argiarekin, Kalkutako Ama Teresaren honako esaldia dute pizgarri eta gidari: ‘Batzuetan, egiten duguna itsasoan tanta bat dela sentitzen dugu, baina itsasoa txikiagoa izango litzateke tanta hori gabe’.\nEz da makala esku artean duten egitasmoa. Iaz Haurren Medikazio Unitatea sortu zuen Yoirek Macia-Sekeleka Integrazio Zentroan. Unitate horren bidez, eta arreta-prestakuntza ikuspegitik, haurren biziraupena hobetu nahi dute, inguru hartan dituzten gabeziei aurre hartu eta artatze neurri zuzen eta erabakigarriak indarrean jarriz. Zentro horretako amatasun gunean oinarrizko azpiegitura jartzea da aurtengo duten helburua, eta 8.000 euroko inbertsioa egin beharra daukaten horretarako. Diru hori biltzea da martxo-apirilean Ordizia, Zaldibia, Beasain eta Lazkaon antolatutako jaialdien helburua. Bidaia gastuak haien gain hartuko dituzte medikuek.\nIazko egonaldian sumatu zuten azpiegitura horren gabezia. Haurdun dauden emakumeen erditzea eta edoskitzea kontrolatu eta jarraipena egiteko ekintzak sustatu beharra zeudela ikusi zuten. Eta era berean, baita aita, ama eta haurren zaintzaileen heziketa indartu eta sustatzea ere. Erditze garaiko Urrezko minutura zuzendutako ekinbideari berealdiko garrantzia ematen diote, jaioberriaren osasun egoerarekin zerikusia duten gaiak prestakuntza zehatzarekin lotuz. Bilene-Maciak 151.911 biztanle inguru ditu, eta horietatik %75 haurrak dira. Horrez gain, Sekeleka Integrazio Zentroan 200 haur baino artatzen dituzte.\nLau elkartasun jaialdi\nKultur eta kirol arloko hainbat pertsonaia ezagunek parte hartuko dute lau jaialdietan, tartean, besteak beste, Agustin Mujika Takolo pailazoak. Emanaldi bakoitzaren bukaeran kirolariek eramandako opariak zozkatuko dituzte.\nEgitasmoa Goierriko zortzi ikastetxerekin partekatu dute, lankidetza, elkar laguntzea, parte hartzea eta tolerantzia bezalako balioak landuz eskolan. Ordiziako Jakintza eta Urdaneta, Zaldibiako Lardizabal, Beasaingo Alkartasuna, Murumendi, La Salle eta Andramendi, eta Lazkaoko San Benito dira zentro horiek, eta bertako ikasleek tokian tokiko emanaldietan parte hartuko dute kanta eta dantzen bidez. Bono laguntzak ere atera dituzte.\nPilota jaialdia ere bai\nIdiazabalen pilota jaialdi bat ere antolatu dute. Martxoaren 27an izango da, 19:00etan, Igarondon. Maddi Unanue-Naroa Agirre / Arrate Bergara-Uxue Oses ariko dira batetik, eta bestetik, Gorka Esteban-David Merino / Aitor Mendizabal-Mikel Beroiz. Abel Barriola pilotari ohia ariko da epaile lanetan.\nNwina’ proiekturako finantzazioa lortzeko lau jaialdi egingo dituzte Goierriko lau herritan. Sarrerak 5 euroan daude salgai.\nMartxoak 7. Ordiziako Herri Antzokian (16:30). Sarrerak Larratxan eta Amonanen.\nMartxoak 13. Zaldibiako Herri Antzokian (18:00). Sarrerak eskolan eta Joxepanen.\nMartxoak 28. Beasaingo Usurben (16:30). Sarrerak Mirentxun eta Bideplazan.\nApirilak 3. Lazkaoko Areria antzokian (18:00). Gerriko liburudendan eta Maitten.\nTxekor azpizuna foiearekin eta Porto saltsarekin »


Konstantinos Karamanlis - Wikipedia, entziklopedia askea.\n3. Greziako presidente\n1990eko maiatzaren 5a - 1995eko martxoaren 10a\n← Jristos Sartzetakis - Konstantinos Stephanopoulos →\n1989ko irailaren 21a - 1991ko apirilaren 1a\n1980ko maiatzaren 10a - 1985eko martxoaren 10a\n← Konstantinos Tsatsos - Jristos Sartzetakis →\n1974ko uztailaren 24a - 1980ko maiatzaren 10a\n← Adamantios Androutsopoulos (en) - Georgios Rallis →\n1961eko azaroaren 4a - 1963ko ekainaren 17a\n← Konstantinos Dovas (en) - Panagiotis Pipinelis (en) →\n1958ko martxoaren 17a - 1961eko irailaren 20a\n← Konstantinos Georgakopoulos (en) - Konstantinos Dovas (en) →\n1955eko urriaren 6a - 1958ko martxoaren 5a\n← Alexandros Papagos - Konstantinos Georgakopoulos (en) →\nProti, Serres (en) , 1907ko martxoaren 8a (juliotar egutegia)\nAtenas, 1998ko apirilaren 23a (91 urte)\nAmalia Megapanou (en) (1951 - 1972)\nAthena Karamanlis (en)\nAchilleas Karamanlis (en)\nGramménos Karamanlís (en)\nKostas Karamanlis (iloba)\nNational and Kapodistrian University of Athens (en) : zuzenbide\nKarlomagno Saria (1978ko maiatzaren 4a)\nNational Radical Union (en)\nKonstantinos Georgiou Karamanlis (grezieraz: Κωνσταντίνος Γ. Καραμανλής; Küpköy, Otomandar Inperioa, 1907ko martxoaren 8a - Atenas, Grezia, 1998ko apirilaren 23a) politikaria izan zen.\nZuzenbide-ikasketak egin zituen eta 1935etik aurrera politikan jardun zuen. 1946az geroztik ministro karguak izan zituen; 1955ean Papagos mariskalaren ondorengo izan zen gobernuburu gisa. 1959an Zuricheko ituna izenpetu zuen, Zipreko errepublika burujabetzat onartzen zuena. 1955-1963 bitartean gobernu batzordeko lehendakari izan zen, eta aldi berean eskuin muturreko Batasun Nazionala alderdiaren buruzagi.\nPapandreuren Erdialdeko Batasunak lortu zuen hauteskundeetan garaipena; koronelek estatu kolpea eman zutenean erbesteratu behar izan zuen eta haiek gobernutik kendu arte ez zen Greziara itzuli (1974). Gobernu zibil bat osatzea hitzartu zuen militarrekin, eta bera izan zen gobernu haren lehendakaria. Hauteskundeen ondoren militarren estatu kolpe bat desegin zuen (1975). Harrezkero, Europako Ekonomia Elkartera eta Balkan herrietara hurbiltzen saiatu zen. 1977an Lehen Ministro izendatu zuten eta 1981ean errepublikako lehendakari, baina sozialistek irabazi zutenean, 1985ean, kargua utzi zuen. 1990ean, kontserbadoreek berriz garaipena lortu zutenean, itzuli zen lehendakaritzara.\nWikimedia Commonsen badira fitxategi gehiago, gai hau dutenak: Konstantinos Karamanlis\nOrriaren azken aldaketa: 25 otsaila 2019, 07:54.


LibreOffice lokalizazio-proiektuek laguntza-orriak eskaintzen dituzten tokiko hizkuntzetan. Ikusi jatorrizko hizkuntzetako proiektuen ikuspegi orokorra www.libreoffice.org/community/nlc/ gunean. Ingelesezko laguntza eta euskarria aurkituko duzu LibreOffice webgunean, www.libreoffice.org estekan.\nEgin galderak LibreOffice aplikazioari buruz, bilatu boluntarioek ematen duten laguntza, eta ireki eztabaidak posta-zerrenda publikoetan. Posta-zerrenda orokorrak eta espezializatuak daude LibreOffice webgunean, www.libreoffice.org/get-help/mailing-lists/ gunean.\nSareko foroetara sartu zaitezke eta LibreOffice aplikazioari buruzko galderak erantzun. Aukeratu Laguntza - Lortu laguntza sarean... zure hizkuntzan dagoen forora sartzeko.\nSoftware hau erabiltzean segurtasun-auziekin kezkatuta bazaude, garatzaileekin harremanetan jar zaitezke posta-zerrenda publikoan. Beste erabiltzaileekin edozein kontuz hitz egin nahi baduzu, bidali posta-mezu bat users@libreoffice.org posta-zerrenda publikora.\nDokumentazioa (PDFak, tutorialak, gidak...) deskarga dezakezu LibreOffice dokumentazio-webgunetik (documentation.libreoffice.org). Dokumentazio-webgunera sartzeko beste modu bat Laguntza - Erabiltzailearen gidak... erabiltzea da.\nBisitatu webguneko 'Get involved' orria eta jarraitu ekarpenak egin nahi duten jendearentzako estekak.


Dibulgazioa Archives - Page 194 of 223 - Zientzia Kaiera\nKategorien artxiboa 2221 artikulu\nAsteon zientzia begi-bistan #42\nAsteon Interneten jorratu diren zientzia-gaien laburpena. Begirada bat emango diogu? 12 urte beteko ditu udaberrian, Uzelai du izena eta zikoina da. Hegazti hau Euskal Herrian dugu, berriz etorri baita Urdaibai ingurura Foru herriko lurretan txitak haztera. Uzelai arra da, arrak […]\nEzjakintasunaren kartografia #48\nMapping Ignorance blogean hainbat artikulu interesgarri argitaratu dira. Hona hemen asteon plazaratu diren artikuluen laburpena. Egun, material berrien garapenean pisu berezia dute, irizpide teknikoez gain, irizpide estetikoek eta sentsorialek. Hau ez da harritzekoa, kontuan hartzen badugu diseinuak zer nolako garrantzia […]\nZientzialari (21) – Aitor Bergara\nbideoak fisika supereroaleak zientzialariak\nZientzialari 21 – Aitor Bergara from Kultura Zientifikoko Katedra on Vimeo. Supereroankortasuna material batzuek duten propietate harrigarria da. Magia kontua ematen duen fenomeno hau hobeto ulertzeko Aitor Bergararekin izan gara. Bera Fisika irakaslea da UPV/EHUn eta DIPC zentroko ikertzaile laguna […]\nBateratu ditzagun erlojuak gure gorputz barruan eta gorputz kanpoan\nbiologia fisiologia kronobiologia\nMariajo Moreno Hogeita hamar urte bete eta laugarren hamarkadarantz hurbiltzen doazela, hainbat emakumeri, abian jartzen zaie erloju biologikoa, eta ama sena pizten zaie nonbait. Askok pentsa lezakete adin tarte horretako emakumeek baizik ez dutela erloju biologikoa, baina ez da hala […]\nGenetikaren ibilbidea (III): Kromosomen sekretuak argitzen\nKoldo Garcia Genetikaren historiari buruzko sorta honetan aurrekoan ozpin-euliaren kromosomak aztertzen utzi genituen genetistak. Beranduago zer gehiago aurkitu zen herentzia eta aldakortasun biologikoa ikasten dituen zientziaren arlo honetan? Ozpin-euliaren kromosomak aztertzeaz gain beste izaki bizidunen kromosomen egitura aztertu ziren, eta […]\nNork ez du etxean, elikagaiak bildu eta mantentzeko erabiltzen dugun ezinbesteko material hori, plastikozko film-biribilkia? Ahalik eta luzaroen irauteko eta mikrobioetatik babesteko, besteak beste, estali ohi dira jakiak plastikozko filmez. Hori dela eta, gure sukaldeetan ohikoa dugu plastiko hau baina […]\nAsteon Interneten jorratu diren zientzia-gaien laburpena. Begirada bat emango diogu? Egun ederra, egun kaxkarra, euria edo eguzkia dira elkarrizketarako bide, igogailuan edota okindegian. Baina klima harago doa, egunerokotasuna baldintzatzen duela azaltzen du Asun Urzainki geografoak Berrian. Lehen baserritarrak eta marinelak […]\nMapping Ignorance blogean hainbat artikulu interesgarri argitaratu dira. Hona hemen asteon plazaratu diren artikuluen laburpena. Kometek eta asteroideek, gure eguzki-sistemaren jaiotzari buruzko oinarrizko informazioa daukate gorderik. Eta horrez gain, eguzki-sistemaren garapen goiztiarrean egon ziren hainbat prozesuen lekuko pribilegiatuak dira. Prozesu […]\nJavier San Martín Gripea Mundu Osasunerako Erakundearen kalkuluen arabera, nagusien %5-%10ari eragiten diola urtero garai honetan datorren gripeak. Portzentajea, %20-%30ekoa da mundu osoko umeengan. Gehienetan, gaixotasunak atzera egiten du, muskuluetako minak, zefalea gogorra eta sukar handia dakarzkigun egun batzuk igaro […]\nAsteon Interneten jorratu diren zientzia-gaien laburpena. Begirada bat emango diogu? Goroldioa apaingarri bezala erabiltzen da Gabonetan. Gizakiak erabili izan du landare hau aspalditik. Sasoi baten, adibidez, umeentzako pixoihalak egiteko erabiltzen zen, xurgatzaile aparta baita. Azken datuen arabera, 18.000-20.000 espezie inguru […]


Abendualdiko 2. igandea – C (Lukas3,1-6) José A. Pagola\nBIDE BERRIAK IREKI\nLehen kristauek, Joan Bataiatzailearen jardueran, Jesusi bidea modu erabakitzailean irekin zion profeta ikusi zuten. Horregatik, mendetan barna, Bataiatzaileak dei bat izaten jarraitzen du; geure artean Jesus onartzeko aukera emango diguten bideak premiatsuki prestatzea eskatzen digun deia da.\nIsaias profetagandik hartu duen mezu honekin laburtu du Joanena Lukasek: «Prestatu Jaunaren bidea». Nola entzun genezake irrintzi hori gaurko Elizan? Nola ireki bideak gaur egungo gizon-emakumeok Jaunarekin topo egin ahal izateko? Nola onar genezake Jauna geure elkarteetan?\nLehenengo gauza jabetzea da ezen beharrezkoa dugula harreman biziago bat Jaunarekin berarekin. Ezin elika gintezke irakaspen erlijiosoarekin bakarrik. Ezin jarraitu diogu Jesusi bera abstrakzio eder-eder bihurturik. Berarekin era bizian sintonizatu beharra dugu, beraren bizierak erakar gaitzan utzi beharra, berak Jainkoaz eta gizakiaz duen irrikak kutsa gaitzan utzi beharra.\nGizarte moderno honen «basamortu espiritual» honetan, kristau-elkartea ulertu eta eratu, Jesusen Ebanjelioa onartzen den leku bezala ulertu eta eratu behar dugu. Sinestedunak, sinestedun txikiagoak, sinestedun eskasak eta, are, sinesgabeak elkartzearen esperientzia bizi behar dugu, Jesusen ebanjelio-kontakizunaren inguruan. Jesusi aukera eman beharra dugu bere indar gizatiarraz sar dadin gure arazo, gure krisi, gure beldur eta esperantzan.\nEz dezagun ahaztu. Ebanjelioetara ez goaz Jesusez irakaspen akademiko bat jasotzera, mendeen joan-etorrian zaharkituz joango litzatekeena. Biziera bat ikastera joango gara, aldi eta kultura guztietan bizi ahalko dena: Jesusen beraren biziera. Irakaspenak ez du bihotza ukitzen, ez du bihotz-berritzen, ez maitemintzen. Jesusek bai.\nEbanjelio-kontakizunarekin egindako zuzeneko eta ondo-ondoko esperientziak fede berri batera jaioarazten gaitu, ez «irakastearen irakasteaz» edota «ikastearen ikaste teorikoaz», baizik erakarriz. Kristau-bizia bizitzera eraman ohi gaitu, ez betebehar bat bezala, baizik eta kutsaduraz. Ebanjelioaren arrimuan, Jesusen jarraitzaileen zinezko nortasuna berreskuratzen dugu.\nEbanjelioetan nahasten ibiliz, esperimentatu ohi dugu ezen Berpiztuaren presentzia ikusezin eta isila giza ezaugarriz janzten dela eta ahots jakin bat hartzen duela. Bat-batean dena da aldatzen: Norbait lagun dugula bizi ohi gara, gure bizitzari zentzua, egia eta esperantza ematen dizkiona. Ebanjelizazio ororen sekretua Jesusekin zuzeneko eta ondo-ondoko harremanetan jartzean datza. Hura gabe ezin eragin da fede berririk.


Onintza Enbeita, bertsolaria eta kazetaria.\nHumanity at Music proiektuak diziplina anitzak jorratuko ditu bere baitan. Eta horien artean bertsolaritzak protagonismo berezia izango du. Onintza Enbeitak bertsoak egiteaz gain, bertsolarien parte–hartzea koordinatu du.\nLabur–labur azalduko zeniguke zer den zuretzat Humanityat Music proiektua?\nKooperatibagintzaren balioak artearen bidez azaltzeko ahalegina da, berez. Proiektuan bertsoak ere lekua izatea oso ona da guretzat: balioak transmititzeko tresna egokia delako hitza eta bertsolaritzak berak, bertsozale elkartearen bidez, edozein langintzatan balio duten baloreak sortu eta transmititu dituelako.\nZein garrantzi du bertsolaritzak, euskal kulturaren sustrai lez, proiektuan?\nKooperatibagintza garrantzitsua izan da Euskal Herriko amaraun industrialean, eta horri omen egingo bazaio, edo mundura zabaltzeko ahalegina egingo bada, bertsolaritzak ere ahalegin horretan egon behar du. Bertsolaritza ere, kooperatiben moduan, gugandik mundura zabaltzeko berezitasuna delako.\nZer da transmititu nahi izan duzuena?\nBalioak. Elkarlana kooperatiben oinarrian dagoen moduan, bertsolaritzaren oinarrian ere badago. Gaia, liburuaren sustatzaileek eman digute, baina balio asko garrantzitsuak dira gure jardunean ere.\nProiektu parte–hartzailea sustatu nahi da. Zer esango zenieke kooperatibetako kideei proiektuarekin bat egiteko?\nEgiten duten horretan sinisten badute, merezi duela zabaltzeko ahalegina egiteak. Lanaren bidez erakutsi diguten hori, beste espresio batzuen bidez erakusteak lagundu egingo digula guztioi.


La Palud-sur-Verdon - Wikipedia, entziklopedia askea.\nCanton of Moustiers-Sainte-Marie (en)\n43° 46′ 48″ N, 6° 20′ 30″ E / 43.78°N,6.3417°E / 43.78; 6.3417Koordenatuak: 43° 46′ 48″ N, 6° 20′ 30″ E / 43.78°N,6.3417°E / 43.78; 6.3417\nBlieux, Majastres, Moustiers-Sainte-Marie, Rougon eta Aiguines\n166 (%47.6) 183 (%52.4)\nLa Palud-sur-Verdon (frantsesez eta ofizialki: La Palud-sur-Verdon) Okzitaniako udalerri bat da. Administratiboki Frantziako Proventza Garaiko Alpeak departamenduan dagoena, Proventza-Alpeak-Kosta Urdina eskualdean. 2013an 345 biztanle zituen.\n2007an La Palud-sur-Verdon udalerrian erroldatutako biztanleak 314 ziren. Familiak 164 ziren, horien artean 72 pertsona bakarrekoak ziren (40 bakarrik bizi ziren gizonak eta 32 bakarrik bizi ziren emakumeak), 48 seme-alabarik gabeko familiak ziren, 36 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 335 etxebizitza zeuden, 164 familiaren etxebizitza nagusia ziren, 142 bigarren erresidentzia ziren eta 29 hutsik zeuden. 284 etxeak ziren eta 51 apartamentuak ziren. 164 etxebizitza nagusietatik 105 bere jabearen bizilekua ziren, 47 alokairuan okupaturik zeuden eta 12 doan lagata zeuden; 9 etxek gela bat zuten, 25 etxek bi zituzten, 53 etxek hiru zituzten, 44 etxek lau zituzten eta 33 etxek bost zituzten. 104 etxek euren parking plaza propioa zuten azpian. 70 etxetan ibilgailu bat zegoen eta 74 etxetan bat baino gehiago zituzten.\nLa Palud-sur-Verdon udalerriko biztanleria-piramidea 2009an .\n2007an lan egiteko adina zuten pertsonak 222 ziren, horien artean 161 aktiboak ziren eta 61 inaktiboak ziren. 161 pertsona aktiboetatik 120 lanean zeuden (76 gizon eta 44 emakume) eta 41 langabezian zeuden (16 gizon eta 25 emakume). 61 pertsona inaktiboetatik 12 erretiraturik zeuden, 18 ikasten zeuden eta 31 "bestelako inaktibo" gisa sailkaturik zeuden.\n2009an La Palud-sur-Verdon udalerrian 152 unitate fiskal zeuden, 278 pertsonek osaturik. Pertsona bakoitzeko diru-sarrera fiskalaren mediana urteko 13.514 euro zen.\n2007an zeuden 64 komertzioetatik, 1 janari enpresa zen, 2 bestelako produktu industrialen fabrikazioko enpresak ziren, 5 eraikuntza enpresak ziren, 8 ibilgailuen saltze eta konpontze enpresak ziren, 2 garraio enpresak ziren, 16 ostalaritza eta jatetxe enpresak ziren, 5 higiezinen enpresak ziren, 3 zerbitzu enpresak ziren, 17 administrazio publikoko enpresak ziren eta 5 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 9 zerbitzu publikoetatik, 1 posta bulegoa zen, 1 igeltseroa, 1 margolaria, 1 iturgina, 1 argiketaria, 1 eraikuntza enpresa eta 3 jatetxeak.\n2000. urtean La Palud-sur-Verdon udalerrian 16 nekazaritza-ustiategi zeuden, 1.544 hektarea erabiltzen.\nRougon (5,4 km)\nAiguines (7,8 km)\nTrigance (8,4 km)\nLes Salles-sur-Verdon (10,5 km)\nBlieux (10,6 km)\nMoustiers-Sainte-Marie (12,1 km)\nMultimedia: La Palud-sur-Verdon\nOrriaren azken aldaketa: 22 otsaila 2021, 07:44.


Lurraren azterketa — Zientzia azoka Online\nLurraren azterketa Gure herriko leku ezberdinetako lurra aztertu dugu. Hau egiteko herriko eta mendiko leku ezberdinetako lurra erabili dugu. Bertako animalia espezieak ikusi eta zenbatu ditugu. Bestalde lurrari hainbat analisi egin dizkiegu. Analisi fisikoak, kimikoak eta biologikoak hala nola; pH, materia organikoa eta zizare kantitatea, neurtu ditugu. Leku ezberdinetako analisiak burutu ondoren emaitzak aztertu eta ondorioak lortu ditugu. https://zientzia-azoka.elhuyar.eus/es/zientzia-azoka-online/gazteen-proiektuak/lurraren-azterketa https://zientzia-azoka.elhuyar.eus/es/zientzia-azoka-online/gazteen-proiektuak/lurraren-azterketa/@@download/image/81 irudia.jpg\nDescargar — 5121 KB\nDescargar — 9303 KB


Urtubiko baratzeetan izena emateko epea ireki dute : Otamotz\nUrtubiko baratzeetan izena emateko epea ireki dute\nZumarragako Udalak Urtubi parkeko baratzeetan izena emateko epea ireki du. Baratze bat eskatu nahi dutenek, udaletxera jo dezakete izena ematera. Zumarraga.eus webgunean ere izena eman daiteke. Epea maiatzaren 8an itxiko da. Ondoren, zozketa egingo dute.\nMaskotak garbitzeko lokala ireki dute Urretxun\nUrretxuko Plan Orokorrak komentuan 65 etxe egiteko aukera aurreikusten du\nEtxetikan Korroska bertso katea: Iker Arratibel eta Maite Aguado


Fernando, betiko gorde dugu eman diguzuna\n| 2021-08-23 08:44:00\nEzustean eta tristuraz harrapatu gaitu berriak. Fernando Orozko sopeloztarrak utzi egin gaitu, hilaren 21ean. Fernando, Sopelako Udalaren zinegotzia izan zen, 2004tik 2008ra bitartean, “Sopela Aurrera” udal-taldean. Ezker Abertzaleko militante gisa, Sopelan egindako elkarretaratze, asanblada zein bileretan ohikoa zen Fernando bertan ikustea. Honenbestez, Sopelaren alde egindako lan guztiagatik eskerrak eman nahi dizkiogu Fernandori, Sopelako EH Bildu osatzen dugun ezkerreko subiranista guztion partez. Besarkada estu bana ere bere senide eta lagun guztiei. Lurrak goxo har zaitzala, Fernado. Egun handira arte!\nAi nora joan zara?\nSopelak entzuten du\nHartu agur honekin\nbetiko gorde dugu


Abel Camacho: “Txarretik ona atera behar genuke, edo behintzat, saiatu derrigorrean egin beharreko lan horretatik gure hezkuntza-praktika hobetzen” – UEU365\nAbel Camacho: “Txarretik ona atera behar genuke, edo behintzat, saiatu derrigorrean egin beharreko lan horretatik gure hezkuntza-praktika hobetzen”\nueu365 | 2018-09-25\nUEUren udazkeneko eskaintzaren barruan, “PISA azterketako irakurketa probaren analisia eta lanketa-bideak” izeneko ikastaroa ere izango da Eibarren Abel Camacho Romero UEUkidearen eskutik. Euskal Euskal Filologian lizentziaduna da Camacho eta une honetan Santurtziko Udaleko prestakuntza-teknikari lanetan dabil. Euskara ikasteko materiala idazteaz gain, irakasleen prestatzailea ere izan da didaktika eta hezkuntzarako teknologia-ikastaroetan; baita e-learning aholkulari ere. Izena emateko epea irekita dago.\nZer dela-eta ikastaro hau?\nPISA txostena ingelesezko Programme for International Student Assessment izenekoaren akronimoa da (euskaraz Ikasleen Ebaluaziorako Nazioarteko Programa). Ekonomia Lankidetza eta Garapenerako Antolakundeak (ELGA-OCDE) nazioartean bultzatzen duen ebaluazio-proba da eta 15 urteko ikasleei egiten zaie (DBHko 4. mailakoak). Ikasleen errendimendua aztertuta, estatuen hezkuntza sistemen eraginkortasuna neurtzea du helburu nagusia; hiru alderdi ebaluatuta: gaitasun zientifikoa, gaitasun matematikoa eta irakurtzeko gaitasuna.\nPISA azterketa hiru urterik behin egiten da eta horrela, 2017-2018 ikasturteko azken hiruhilekoan egin da proba Euskal Herriko ikastetxeetan, nahiz eta emaitzak 2019ra arte ez diren argitara emango.\nAurten irakurtzeko gaitasunaren ebaluazioa izan da arretagune nagusia eta beraz, ikastaro honen bidez saiatuko gara PISAk dakarren irakurmenerako markoa aztertzen eta esplizitatzen, gero irakurmenaren lanketa nolatan hobetu dezakegun eztabaidatzeko eta ikas-jarduerak proposatzeko.\nEzaguna da PISA txostenak era guztietako kritikak jaso dituela. Zer dela-eta?\nBai, egia da. Asko dira PISAri han eta hemen egiten zaizkion kritikak: hezkuntzaren eredu neoliberal bati dagokion ebaluazio-moldea da eta bere azken helburua da hezkuntza-sistemak bideratzea lehiakortasun ekonomikoa hobetzera; beste ezer bilatu gabe. Alde batera geratzen dira, beraz, ikasleen garapen artistikoa, hausnarketa kritikoa, emozioen hezkuntza, partaidetza eta bizikidetza…\nKritika ideologikoaz gain, azterketa horren emaitzek dezenteko oihartzun mediatikoa nahiz politikoa sortu izan dute, gure hezkuntza-sistemaren kalitatea zalantzatan jarriz eta hezkuntza-komunitate osoaren lana eta konpromisoa gutxietsiz. Jakina, horrelako kanpo-ebaluazio batek ezin du inola ere horrelako ondoriorik atera, baina bizi garen gizartean horrelako irakurketak arinegi egiten dira; azken batean, ranking-en munduan biziarazi gaituztelako.\nEta hala ere, ikastaro hau.\nBai zeren gure ustez, txarretik ona atera behar genuke, edo behintzat, saiatu derrigorrean egin beharreko lan horretatik gure hezkuntza-praktika hobetzen, edo hausnarketa bultzatzen errealitatean ditugun arazoei buruz; PISA eta gainerako kanpo-ebaluazio guztiak gorabehera.\nNi neu ziur nago gure ikasleekin irakurmenaren lanketa hobetzeko pausuak ematen baditugu, poliki-poliki neska-mutil gazte horien espiritu kritikoa ere areagotzeko bidean egongo garela eta hausnarketarako gaitasuna ere bultzatuko dugula. Esan dudan bezala, txarretik ona atera!\nZein dira ikastaroaren helburuak? Eta edukiak?\nHelburu nagusia da PISA azterketaren irakurketa-markoa definitzea, osagaiak zerrendatuz eta aztertuz. Horrez gain, irakurmena ebaluatzeko erabili diren itemak ere deskribatuko ditugu markoaren osagai bakoitzaren arabera. Azkenik, item horiek lantzeko ikas-jarduerak berrikusiko ditugu, eta astia izanez gero, horrelako batzuk sortuko ditugu.\nEdukiak hainbat dira: irakurtzeko gaitasunaren bilakaera eta definizioa, irakurmenaren osagaiak, irakurketa-prozesuak, testu-tipologia eta irakurmenaren ebaluazioa…\nZein da erabiliko den metodologia?\nIkastaroan zehar ikasleek sortu beharreko azken produktu bati begira arituko gara: irakurmena lantzeko ikas-jardueren biltegi bat sortzen saiatuko gara Moodle ikastaro batez baliatuta.\nBiltegi hori sortu bitartean, ikasleen arteko elkarlana, analisia, praktika, hausnarketa eta ebaluazioa izango dira funtsezko aribideak.\nIrakurmenaren lanketan interesa duen edonori zuzentzen zaio, nahiz eta, jakina, hezkuntza formaleko irakasleek izango duten lehentasuna.


'Harmaila' kirol aldizkariak lehen alea argitaratu du - Debagoiena - Goiena.eus\n'Harmaila' kirol aldizkariak lehen alea argitaratu du\nItziar Larrañaga 2017-12-13 17:46\nEñaut Barandiaran, Iñaki Berastegi eta Aitor Manterola 'Harmaila' aldizkariaren sortzaileak.\nEuskara eta kirola uztartzen dituen komunikazioa egitasmoa da Harmaila. "Patxadaz irakurtzeko aldizkaria da, kirola eta kirolaria erdigunean jartzen dituena", azaldu dute Eñaut Barandiaran, Iñaki Berastegi eta Aitor Manterola sortzaileek. Egitasmoak aurrera egin dezan harpidedunak behar dituzte orain.\nHarmaila aldizkariak kirola du ardatz, eta atera berri dute 1. zenbakia. Urtean bost ateratzeko asmoa dute, eta lan mardulak izango dira, "lasai irakurtzekoak"; lehen aleak adibidez 100 orrialde dauzka. Harpidedun egin behar da aldizkaria irakurri ahal izateko, online edota paperean. Aldizkaria hobeto ezagutzeko 0. alea online eta doan irakurtzeko aukera dago.\n"Kirola eta kirolaria erdigunean jarriko ditugu, mamia landuz, azalean eta lardaskerietan geratu gabe, gaur egun kirolari leku askotan ematen zaion tratamendutik erabat aldenduz", azaldu du Iñaki Berastegi kazetariak.\nAldizkariaren filosofiaren euskarriak izango dira lurraldetasuna eta genero berdintasuna: "Euskal Herriko lurralde guztiei egingo diegu lekua, eta saiatu gara tokia ondo banatzen", nabarmendu du Eñaut Barandiaran gidoigile eta sortzaileetako batek.\nUrteko 40 euroko kuota ordainduta jasoko dira paperean urteko bost aleak, eta online bidezko harpidetzagatik 15 euro ordaindu behar dira. Harpidetza egiteko www.harmaila.eus webgunean sartu behar da, Denda atalean. Salmenta ere bultzatuko dute Euskal Herriko hainbat liburudenda eta kioskoetan, eta alea 10 eurotan egongo da salgai.


Zuiako Udalak salatu du 'Pauldarren' egitasmoan Jaurlaritzak engainatu duela - Gorbeialdea - Alea.eus\nZuiako Udalak salatu du 'Pauldarren' egitasmoan Jaurlaritzak engainatu duela\nErredakzioa 2018-10-15 11:01\n'Pauldarren' eraikina eraberritzeko konpromisoa hartu zuen Hezkuntza sailak. ALEA\nMurgiako ikastetxe-konplexua egokitzeko proiektua gelditzearen aurrean mobilizazioak iragarri ditu Unai Gutierrez alkateak.\nEusko Jaurlaritzako Hezkuntza sailak konpromisoak ez dituela bete salatu du Zuiako Udalak, eta Pauldarren proiektua gelditu duela. Gainera, Hezkuntza saileko sailburuorde Olatz Garamendik eta bere lankide hurbilenek "engainatu" dutela adierazi du herriko alkate Unai Gutierrez Urkizak: "Behin eta berriro saiatu gara telefonoz harremanetan jartzen, baina ez gaituzte aintzat hartzen". Alkateak iragarri du Udalak berehalako erantzuna jasotzen ez badu mobilizazioetara joko duela, eta hainbat jarduera jarriko dituela martxan Hezkuntza sailari akordioak betetzea eskatzeko.\nAlkateak azaldu duen bezala, orain dela bi urte Udalak Pauldarren eraikin zaharra erosi zuen, "ahalegin ekonomiko handiarekin eta Arabako Foru Aldundiaren laguntzari esker". Helburua zen bertara eramatea udalerriko Haur Hezkuntza eta Lehen Hezkuntzako zikloak, eta gaur egun bertan eskaintzen den Bigarren Hezkuntzako zikloarekin, Zuiako heziketa-eskaintza publiko osoa leku berean batzea.\nOperazioa aurrera eraman zen Eusko Jaurlaritzako Hezkuntza sailarekin landutako negoziazio "luze eta konplexu baten ondoren". Hala, alkatearen esanetan, 2016ko udaberrian Lakuako gobernuak eraikina egokitzeko lanak finantzatzeko hitza eman zuen. "Harrezkero, hainbat alditan irten da Zuiako udalbatza Garamendi sailburuordearen bulegotik promesak, epe zehatzak eta hitz onekin. Guzti-guztiak sistematikoki hautsiak". Aurten, Hezkuntza sailak proiektua egina izan beharko zukeen, eta lanen esleipen prozesua hasi. "Baina egin duen gauza bakarra izan da Zuiako herritarrak engainatzea eta irisgarritasun-minimoak betetzen ez dituen Oroko Ama Birjinaren Ikastetxean ikasleen egonaldia luzatzea".\nAirean dago Murgiako 'Pauldarren' egitasmoa\nMirian Biteri 2017 urr 12 Gorbeialdea Zuia\nJaurlaritzaren jarrera salatzearekin batera, hitza betetzeko eskatu dio Zuiako Udalak.\nMirian Biteri 2016 uzt 15 Gorbeialdea Zuia\nZuiako Udalak dagoeneko erosi egin ditu Pauldarren ikastetxeko eraikina eta lursailak. Helburua da Oroko Andre Mariaren ikastetxea eta haurreskola ...


Korner-a futbol zelaian dauden bi ardatzen gurutzebidea da. Horrexegatik gure festibal honek hartzen du Korner izena, itxuraz hain urruti dauden bi munduen arteko elkargunea izan nahi duelako, futbola eta kulturaren arteko gurutzebidea, alegia.\nKlubaren mendeurrena ospatzeko, Anoetan Real 100 Museoa sortu zen, eta Realaren historiara eta balioetara hurbiltzeko modu bikaina da. Real Sociedad Fundazioak bisita bereziak doan eskaintzen ditu, ikastetxeentzat, hitzartutako klubentzat eta erakunde sozialentzat, beste batzuen artean.\nRealaren eta Athleticen arteko partiduak oso giro bezeroan bizitzen dira. Laguntasun zintzoa sustatzeko, euskararekin eta kirolaren eta kulturaren arteko loturarekin dugun konpromisoan sakontzeaz gain, derbia jokalarietatik eta zaleetatik bertsolarien inprobisazioetara hedatu da, jai-giroan egiten den ‘Bertso Derbia’ klasikoarekin.\nReal Sociedad Fundazioak erakusketa askoren antolakuntzan aktiboki parte hartu du. Garrantzitsuenetako bat ‘Ahotsak/Voces’ izan zen. Donostia 2016ko Kultur Hiriburutza zela medio, erakusketak adierazi nahi izan zuen Reala, futbola izateaz gainera, elkargune bat ere badela, eta gipuzkoarren arteko kohesio sozialerako faktore bat ere bai.\nHitzaldiak eta txostenak\nMilaka foro eta mahai-ingurutan parte hartzen dugu, eta gure ikuspegia ematen dugu gai ezberdinen gainean, hala nola autoestimua, gizarteratzea, euskara eta berdintasuna. Ekitaldi horietan parte hartzeaz harago, antzeko gaiei buruzko topaketak antolatzen ditugu adituekin, eta baita liburu-aurkezpenak ere, egileekin mahai-inguruak ere eginez.\nBihar hasiko da Korner Festibalaren bigarren astea


euribustiak, 386 hitz\nOtsailaren 11an abiatuak: 160 litro 10 egunetan… 19 egun eguzkitsu.\nMartxoaren 11an abiatuak: 274 litro, 24 egunetan.\nApirilaren 10ean abiatuak: 16 egun eguzkitsu, eta 176 litro 12 egun euritsutan.\nTxinko-saltoan, maiatzekoak ere euritik eman beharko du, ezta?\nMaiatzaren 10ean abiatu zen: 2 egun ez, gainerakoak euri bustitan eman dizkigu: 130 litro pasa daramatza dagoeneko, gaur gabekoen eta bi egunen faltan.\nHorra hor, ba, beste kontaera mota, ilargien ekarriari begiratuz emana. Nik gustukoa dut.\neuribustiak, 194 hitz\nDatuak datu: tokian tokikoak (jakinik, eta ez dakienak ikasi beza, oso bestelako eta ezberdinak ditugula giroaren datuak toki batetik bestera: balio beza, adibidetarako, orain 15 urteko (1998) abuztuak: Oñatin, abuztu osoan, 12 litro euri utzi zuen bitartean, Arantzazun, hilabete berean, 106 litro…) Bego, bere horretan, beste iruzkinik gabe: nahikoa baita, hain terreno eskasean, 8 bider gehiago izatea. Baina, bueno, behin hartara jarrita, esan dezadan, arrats bateko ordu ta laurdenean, Oñatin 116 litro eman zituela ekaitzak; aldiz, Arantzazun, 11 litro eta erdi, harri eta guzti, hori bai, zehazki portatzeko... baina, bego datua: ordu ta laudenean, 104'5 litrotako aldea.\nHara hemen Arantzazuko aurtengo neguaren eurikontuak, trumilean: 866 litro, hiru hilabetean.\nAzken 47 urtetako batez-bestekoa: 461 litro. Beraz, aurten 405 litro gehiago bota zaizkigu.\nGoazen udaberrira: Ekainaren faltan, aurten: 502 litro.\nAzken 46 urtetako batez-bestekoa: 427 litro. Beraz, aurten (oraingoz), 75 litro gehiago.\nNahi bazenu, hilabete bakoitzarekiko batez-bestekoak seinalatuko dizkizut:\nUrtarrilak, aurten: 396 litro. Azken 47 urtetan, batenaz-beste: 175. Aldea, aurtengoaren aldera, noski: 221.\nOtsailak, aurten: 371 litro. Azken 47 urtetako batez-bestekoa:139. Beraz, 232 aurtengoaren aldera.\nMartxoak, aurten: 204 litro. Azken 47 urtetakoa: 154. Beraz, 54 litro aurtengoaren alderakoak.\nApirilak, aurten: 208 litro. Azken 47 urtetakoa: 179. Beraz, 29 litro aurtengoak gehiago.\nMaiatzak, aurten (4 egun faltan), 181 litro. Azken 47 urtetakoa: 154 litro. 27 gehiago.\nDatu konpota nahasiegia ez egiteko, utz ditzagun horretan gaurkoak. Datuen peskizan sarturik ja, bihar badukezu besterik.\neuribustiak, 409 hitz\nBi ikuspegi edo kontamodu, kontumodu eta zenbatzemodu ipiniko dizkitzuet. Nik hilabetekakoari baino gehiago begiratzen diot ilargiz ilargikoari... Hori geroxeago dator.\nHilabeteka goazenez, klimatologia luze bateko datuak behar ditugu, nahasmenetan trabatu nahi ez badugu. Alegia, hamar urteko datu zerrenda, laburtxoa gerta daiteke, ta agudo galdetzen da kaletik: “Hau normala al da?”\nHalatsu gertatu zen orain hilabete: “Hau normala al da? Holako giro garbi ederrak Gabonetan, Urtezahar ta berritan, eta Erregenetan?”\nHandik astebetera, ilberria iristea nahikoa, euritea normala al den galdezka ibiltzeko…\n300 litro edo gehiagoko urteak, azken 47tan zenbatuak:\n6 urte 300 edo hortik gorakoak, 335 (1981) gehienekoa\n100 litroz azpiko urteak:\n13 urte 100 litroz azpikoak, 1993ko 14ak gutxienekoa\nHilabetez hilabete, kontaera xelebrea gerta leike. Denetariko komentario eta iruzkin jaulkitzeko beste mami eta azal damaio kaleko edonori.\nDatu horiek guztiak atera behar izan ditut gure gosarittikiko kontu-egarria aseko banien…\nBaina, ermano baserritarrak eta biok, oraingoan ez diegu, behin eta berriz eskatu diguten arren, bion arteko ilargiaren jakingustoa mahairatu. Ilargiari begiradatxoa ematen jakinez gero, gauza xelebreagoak topatzen baitira. Hor bai bitxikeriak. Hara gu bion erreparoak aurkitu eta gozarazi diguna:\nUdazkenean sartu orduko, ilbetea ibili da euri garraioan bi txandatan: hala urrian eta azaroan, bietan. Baina abendu aurrean, azaroko ilbeteak, San Simon ta Judas egunean justu, planto eman eta 8 ekaitz lehertu zituen 24 ordutan, gau eta egun, eta haserre itxuran, ilberriari pasa zion txanda. Ezin dugu ahaztu, aurtengoa izan dugula tximist eta ekaitz gutxieneko urtea...\nHorrela, urrian eta azaroan eguraldi garbi finez portatu zen ilberrittoa, abenduan ja, 41 litro ekarriz aurkeztu zen. "Honek baietz egin neguan aziotxoren bat", esan zidan ermano lagunak. Ilbeteak, aldiz, Iñuxente egun zoragarria (benetako iñuxentada) eskainiz despeittu zuen urtea. Eta hala, neguan sartu ginenetik, 21 egun eman zizkigun apainak, txukunak eta dotoreak, neguko izan arren, euritan 30 litrotara iritsi gabeak.\nNoski, etorri zen, etorri zenez, ilberri ttikia, eta hor bota zizkigun goiko zahagi handi puztuetan bildutako guztiak: 8 egunetan 263 litro, Arantzazun. Hurrengo beste bostetan, beste 60 litro. Portatu da. Jakina, kontu hauetan, ezin dira nahasi hemengo eta beste errekondo edozeinetako datuak. Kontuak garbi izatekotan, denak toki ta leku berekoak behar dute izan. Bestela gehiegi zorabiatzen gaituzte, bateko ta besteko datuak nahasiz.\nIlargiari jarraiki, kontuak isildu ditugun arren, gosarittikikoei ez bezala, blogeko irakurleoi bai, ermano baserritarrak eta biok, asteburuan, etzi datorren ilbete dontsu potente honek, baietz ondu giroa, botatzen dizuegu trabesa. Baietz, guk!


Zure kreditu-txartela gainzorpetzerik gabe erabiltzeko 3 gako | Consumer\nZure kreditu-txartela gainzorpetzerik gabe erabiltzeko 3 gako\nEgilea: Agustina Battioli, Helpmycash 2019-ko apirilak 15\nLas tarjetas de crédito constituyen una herramienta de financiación muy útil, pues nos posibilitan pagar grandes compras en cuotas mensuales de la cantidad que deseemos, y así evitar realizar un gran desembolso en un único abono. No obstante, es frecuente olvidar que este producto financiero permite endeudarnos y que, sin saber su correcto uso, podría acarrear el pago de muchos intereses. Entender las claves de su funcionamiento no solo nos ayudará a usarlas de manera responsable, sino también a ahorrar al financiar nuestras compras.\n1. Kreditu-txartelek nola funtzionatzen duten jakitea\nKreditu-txartelak finantziazio-tresna dira, eta horren abantaila nagusia da aurrez onartutako kreditua dela, eta berehala eskura izango dugula. Baina, aldi berean, hori ere desabantaila handia da; izan ere, sarritan txartel batekin ordainduz gero, zorra zorpetzen ari garela ahazten zaigu.\nModu arduratsuan erabiltzeko, ulertu behar dugu bankuak interes batzuk kobratuko dizkigula egiten ditugun erosketen ordainketak geroratzeagatik; itzuli behar dugun diruaren arabera sortuko dira, eta itzultzeko zenbat denbora beharko dugun.\nBestalde, erabiltzen dugun bakoitzean ordaintzeko modua alda daitekeela ere kontuan hartu behar dugu, hori oso gomendagarria baita produktu hau gure kontsumo-ohituretara egokitzeko.\nKontuan hartu beharreko komisioak, bidaia-txartelak eramaten badituzu\n2. Aurrez ordaintzeko modua hautatzea\nKreditu-txartelek erabiltzen dugun kapitala itzultzeko modu desberdinak dituzte. Merkeena ordainketa geroratua duen itzulketa da, hau da, hilabeteko epean dirua itzultzea, atzeratu gabe eta interesik ordaindu gabe.\nHala ere, ordainketak geroratzea aukeratzen dugunean, bi modu daude (ordainketa geroratua, finkoa edo portzentajezkoa), eta, aukeratzen dugunaren arabera, gure erosketak kreditu-txartel batekin egin behar baditugu, izugarri alda daiteke.\nAdibide bat. Demagun 1.000 euroko erosketa bat egin dugula, eta itzultzea erabaki dugula, portzentaje minimoarekin (% 3koa, gutxienez 12 euro) TIN% 24ri. Kasu horretan, dirua 147 hilabetez itzuliko genuke (12 urte), eta 2.466 euro ordainduko genituzke, erosketaren bikoitza baino gehiago. Aldiz, hilean 100 euroko ordainketa finkoa eginez gero,% 24ri zor bera ordainduko lioke 12 hilabetean, guztira 1.127 euro ordainduta. Txartel bera eta interes bera erosteagatik, 1.338 euro gehiago ordaindu ahal izango genituzke, itzultzeko modu egokia aukeratuz bakarrik.\nNola finantzatu zure ihesaldi erromantikoa 12 euro baino gutxiago ordainduta?\nIrudia: 3N LUMA\n3. Gastuen aurrekontua egitea\nKreditu-txartelak epeka ordaindu behar ditugun erosketetarako bakarrik erabiltzea komeni da. Kreditu bidez ordaintzen ditugunak zorpetzea dakarte; beraz, gomendagarria da kredituari egin nahi dizkiogun erosketen zerrenda egitea eta zein ez. Horrela, kopuru txikien erosketa bat baino gehiago metatu eta kuotetan ordaindu ondoren, interesak ordaindu ahal izango ditugu, gure hileko sarrerekin erraz onar daitezkeenak.\nHori dela eta, planifikatu nahi ditugun erosketa handietarako bakarrik erabili behar ditugu. Nahiago dugu zatitzea eta aurrez itzultzeko modua aukeratzea. Ezinbestekoa izango da produktu hori erabiltzeagatik guztira zenbat ordainduko dugun jakitea eta arduraz egitea.\nAzken batean, kreditu-txartel bat behar bezala erabili edo ez jakiteko gakoa da harekin egiten dugun erosketa bakoitza aztertzea eta hark guztira zenbat ordainduko dugun jakitea. Zuzena iruditzen zaigun kopurua ordaintzea bada, orduan jarrai dezakegu. Erosteagatik hainbeste interes ematen badigute, berriz pentsatu behar dugu kreditu-txartelarekin ordaindu nahi dugun edo dirua itzultzeko beste modu bat aukeratu nahi dugun.


'DELIKATUZ BIZI'K MANTELA ATERA DU - ORDIZIAKO UDALA\nEdizio honetan adin goiztiarreko haurrak eta euren familiak dira helburu\nOrdiziako D’elikatuz Elikadura eta Gastronomia Zentroak hamabigarren urtez jarraian D’ELIKATUZ BIZI kanpaina abian jarri du gipuzkoarrak elikadura\nosasuntsua eta jarduera fisikoaren inguruan sentikortu eta heziketa eskaini asmoz. Aurtengoan “Bizi d´elikatuz…eta mugituz!!!, elikadura eta jarduera fisikorako ohitura egokiak sustatzeko mahai oihaltxoa eta familian egiteko sukaldaritza osasungarriko tailerrak, izango dira kanpainaren protagonista.\nGipuzkoako Foru Aldundiko Kiroletako Departamendua da ekimen honen babesle nagusia urteak baitaramatza osasuna helburu duten kirol ekimenak sustatzen eta hau da horietako bat, aurtengoan Kutxa Fundazioa ere bidelagun da. Irudiak jaso du aurkezpenaren momentua, Foru Aldundian, hain zuzen.\nAurtengoan, adin goiztiarreko haurrak dira helburu. Adin goiztiarreko burmuinaren plastizitateak eta garapen prozesuan dauden garapen sistemen zelula multzoen jarduera garrantzitsuak (inmune, endokrino, giar-psikomotore, kognitibo-emozionala etab), adin goiztiarretan eragiteak prebentzio politiketan izan dezaken arrakasta neurri handi batean bermatzea dakar. Ekimen honek gainera, eskola eta eskolaz kanpoko heziketa sendotu dezake.\nGuzti honengatik gure ekimena ondorengo formatuarekin landu da:\n Euskarri esperientziala: Familian egiteko sukaldaritza tailer osasungarria. Bi tailer eskeiniko dira abenduaren 23an eta 30ean goizeko 11.00tan Kutxa Kultur-ek Tabakaleran dituen instalakuntzetan. Izen ematea www.kutxa.eus helbidean egin daiteke. Helburua: guraso eta haurrak elkarrekin lanean jartzea, honela familian egiteko jarduera sustatzeaz gain, bidali nahi diren mezuak jaso ditzaten aprobetxatuko da, adibidez, beraien elikaduran fruta eta barazkiak noiz eta nola sartu ditzaketen ikastea. Iker Markinez (Kuko Jatetxea, Ormaiztegi) sukaldariaren eskutik, familian sukaldatu eta sukaldaritzaz gozatzeko gomendioak landuko dira, hainbat plater\n Euskarri fisikoa , aurrez jasotako mezuak gogoratu eta barneratzen joateko helburuarekin. Euskarri bezela, banakako mahai oihal batean pentsatu da, bertan jasotzea nahi diren mezuak agertzen direlarik. Modu honetan, mahaian jatea sustatzeaz gain, janariaren zain dauden bitartean bertako mezuak jasotzea bermatuko\nda. Kanpaina honetan jasoko diren gomendioek ondorioz, elikadura, jarduera fisikoa eta psikologia alderdiei erantzuten diete.\nElikadurak osasunean eragiten duenaren ebidentzia zientifikoa badago, baita fruitu eta barazkien bitartez jasotzen diren, bitamina, mineral, zuntz edo sustantzia antioxidantzaileei buruzkoa ere. Hala ere, biztanleria talde batzutan (dagokigun hau kasu), ez da gomendatutako kopuruetara iristen. Beraz, beharrezkoa da fruitu eta barazkien kontsumoa sustatzea. Eta horretarako, hauek eguneroko elikaduran sartzeko modu eta momento desberdinak erakutsiko dira. Horretarako erabili diren irudietan, guraso eta haurrak ikusten dira, barazki eta fruituekin plater desberdinak prestatzen. Modu horretan, jaki horiek heuren elikaduran sartzearen garrantzia ikustarazteaz gain, prestatzea edo familian jarduera bat egitea zein dibertigarria izan daiteken, edo janariak manipulatu aurretik eskuak garbitzearen beharraz ohartarazi nahi da, beste gauza batzuren artean.\nDisziplina honetan, kontziliazioaren gaia ere lantzen da, familian jarduera fisikoa egitearen garrantzia azpimarratuz, adibidez, txirrindu edo mendi buelten bitartez. Gainera, familiako aisia modeloa aktiboa bada haurren jarduerekin sinergia ugari lor daitezke.D’ELIKATUZ BIZI 2017-2018 kanpaina www.delikatuz.com\nAgerian jartzen ari den ebidentzia bat bada ere, geroz eta lan enpiriko gehiagok frogatzen dute adin goiztiarretan egindako lanketek, antzeman, izendatu, egoerekin uztartu eta emozioak erregulatzerakoan (inteligentzia emozionala) eta Mindfulness arloan ere lehen adinetan egindakoek duten onura. Burmuin plastizitateari etekina ateratzeaz gain, badirudi arreta / kontzentrazio ahalmena ere hobetzen dutela, honek duen onura akademikoarekin edo emozionalarekin, guzti hori garapen kognitibo eta trebetasun sozialaren garapenari lotuta.\nHorregatik guztiagatik, D’elikatuz zentroak – elikaduraren eta gastronomiaren interpretazio zentroak- Gipuzkoako Foru Aldundiaren, Kutxa Fundazioaren eta hainbat profesionalen aparteko laguntzarekin ekimen hau lantzeko beharra ikusi du.\nArgitalpenaren edukietan parte hartu dute:\nD´elikatuz Zentroa (Ordizia)\nAna Elbusto Cabello (sendagile nutrizionista)\nAritz Aranbarri Doktorea (Psikologoa eta Haur Neuropsikologian aditua)\nMahai oihaltxoaren 3000 ale inprimatu dira eta ondorengo ekintza eta\nbitartekoen bidez banatuko da:\n D´elikatuz Elikadura eta Gastronomia Zentroko bisitarien artean\n Gipuzkoako Foru Aldundiko Kirol Zerbitzuak.\n Kutxa Fundazioak antolaturiko sukaldaritza osasungarriko ikastaroetan eta bestelako ekintzetan.\n Deskargatzeko aukera izango da :www.delikatuz.com, www.gipuzkoa.eus/kirolak.


Etxe kaleratzerik gabeko udalerria izango da Errenteria-Orereta - Oarsoaldeko Hitza : Oarsoaldeko Hitza\nEtxe kaleratzerik gabeko udalerria izango da Errenteria-Orereta\nAurrera egin zuen mozioak EH Bildu, PSE-EE eta Errenteria Iribaziz alderdien aldeko botoarekin. EAJk abstentzioaren alde egin zuen.\nEtxe kaleratzerik gabeko eremuak lortu nahi ditu Kaleratzeak Stop Plataformak, eta horren harira, mozioa aurkeztu zuen atzo Errenteriako Udalbatzaren bilkuran. Aurrera egin zuen mozioak EH Bildu, PSE-EE eta Errenteria Iribaziz alderdien aldeko botoarekin. EAJk abstentzioaren alde egin zuen. Horrenbestez, etxe kaleratzerik gabeko udalerria izango da aurrerantzean Errenteria-Orereta. Alderdi politikoak plenoan gaia aztertzen ari ziren bitartean gainera, kaleratze bat bertan behera gelditu zela azto bertan jakinarazi zuen Nagore Basurto Errenteria Irabaziz taldeko zinegotzi eta Gizarte Zerbitzuetako arduradunak. Joseba Salegi, Donostiako Kaleratzeak Stop plataformako kideak aurkeztu zuen mozioa. Eskerrak eman zizkion udalari, “ahotsa emateagatik. Izan ere aurreko astean Donostiako Udalean aurkeztu genuen mozioa eta ez ziguten parte hartzeko aukerarik eman”. Atzo Errenterian aurkeztutako mozioa, kanpaina baten barruan kokatu zuen Salegik, “Euskal Autonomi Erkidegoko EAE, udalbatza eta batzar nagusietan aurkezten ari gara, ahalik eta udalerri gehienak kaleratzerik gabeko eremu gisa izendatzeko”. 482 etxe kaleratze EAEn Milaka direla euren maileguak edo alokairuen errentak ordaintzeko zailtasunak dituzten familiak, eta horiek guztiek administrazio publikoaren laguntza behar dutela esan zuen Salegik. Horren harira, tokiko administrazioek ezin dutela beste alde batera begiratu gaineratu zuen plataformako kideak: “Etxegabetzeen arazoa ez ad arazo sozial hutsa, iruzur itzela baizik, bai zentzu politikoan, bai ekonomikoan, zein juridikoan. Horregatik uste dugu herritarroi babes neurriak eman behar dizkiguzuela, eta etxebizitza eskubidea behingoz, benetako eskubidea izan dadin beharrezko bitartekoak jarri”. Datuak ere eman zituen Salegik. Lakuako Gobernuak ateratako txostenari erreparatu zion horretarako, eta komunikabideettan kaleratzeen arazoa desgertu dela dirudien arren, 2014. urtean EAEn 720 etxegabetze prozdura abiatu zirela esan zuen. Aurten, lehen seihilekoan, berriz, 482 kaleratze izan direla gaineratu zuen Salegik. Errenterian kaleratzerik ez azken lau urtean Salegik eskerrak eman zizkion udalari eta Julen mendoza alkateari, “aurreko urteetan kaleratze prozesuen gainean egin duzuen bitartekaritza lanagatik”. horren harira azken lau urteetan Errenteria-Oreretan ez dela etxe kaleratzerik izan gaineratu zuen Kaleratzeak Stop plataformako kideak. Kale garbiketa zerbitzua Bestelako gaiak ere aztertu zituen plenoak atzoko bilkuran. Errenteriako kale garbiketa eta hiri hondakinak jaso eta garraiatzeko zerbitzua kontratatzeko proposamena izan zen horietako bat. Azken horrek ere aurrera egin zuen EH Bildu, Errenteria Irabaziz, eta EAJren aldeko botoekin. PSE-EEko zinegotziek kontra bozkatu zuten.


Greba egun gehiago Gipuzkoako zahar-etxeetan — ELA Sindikatua\nGreba egun gehiago Gipuzkoako zahar-etxeetan Gipuzkoako zahar-etxeetako langileak grebara joango dira ekainaren 17tik uztailaren 12ra bitartean. Guztira, 26 greba egun izango dira. Grebalariek adierazi dutenez greba txanda berri honen helburua argia dela: Gipuzkoako Aldundiak bere gain hartzea duela hilabete bat ELAk patronalekin lortu zuen akordioa. Grebarekin jarraitzeko erabakia hartu dute grebalariek ELAren Donostiako egoitzan izandako batzarrean. Gipuzkoako zahar-egoitzetako eta eguneko zentroetako 5.000 langileren lan baldintzak arautzeko negoziazioaren defentsan ari dira. 2017an ekin zitzaion negoziazioari, orain dela bi urte; gaur egun, egoera hankaz gora dago. https://www.ela.eus/eu/gizalan/albisteak/greba-egun-gehiago-gipuzkoako-zahar-etxeetan-1 https://www.ela.eus/eu/gizalan/albisteak/greba-egun-gehiago-gipuzkoako-zahar-etxeetan-1/@@download/image/erresidentziak.jpg\nGipuzkoako zahar-etxeetako langileak grebara joango dira ekainaren 17tik uztailaren 12ra bitartean. Guztira, 26 greba egun izango dira. Grebalariek adierazi dutenez greba txanda berri honen helburua argia dela: Gipuzkoako Aldundiak bere gain hartzea duela hilabete bat ELAk patronalekin lortu zuen akordioa. Grebarekin jarraitzeko erabakia hartu dute grebalariek ELAren Donostiako egoitzan izandako batzarrean. Gipuzkoako zahar-egoitzetako eta eguneko zentroetako 5.000 langileren lan baldintzak arautzeko negoziazioaren defentsan ari dira. 2017an ekin zitzaion negoziazioari, orain dela bi urte; gaur egun, egoera hankaz gora dago.\nBestalde, Gipuzkoako Aldundiak eskatuta, 2018ko abenduan Adegi eta Matia 2020 patronalekin akordio bat lortu zutela azaldu dute. Gaineratu dutenez, Aldundiak bazuen horren berri baina finantziatu beharrean, falsifikatu eta orduztik gezurretan dabil, akordioa ELAren proposamen bat dela esanez. “Maite Peña eta Markel Olano diputatu nagusia dira egoera honen erantzuleak, eta argi jakin behar dute ELAko langileok ez ditugula beraien gezurrak sinisten, ezta gipuzkoarrek ere”.\nAzken greba aldian (apirilaren 26tik maiatzaren 10era luzatu zena) euren mezua helarazi zuten 300.000 eskuorri buzoietan sartuz eta 25.000 kartel jarriz. Bertan gatazkaren nondik-norakoak azaldu zituzten. “Guretzat oso garrantzitsua da gipuzkoarrek jakitea zahartzaroaren sektorearekin zer gertatzen ari den, beraien diruarekin finantzatzen den sektorea baita”.


Wy/eu/Larrungo trena - Wikimedia Incubator\n< Wy | euWy > eu > Larrungo trena\nLarrungo trena Lapurdiko Sara udalerrian dago.\n1.1 Trikuharri, mendizale, ardi, sai\n1.2 Tren baten partez, bi\n1.3 Larrun Larun ere bada\n2 Gida praktikoa\nSan Inazio kaskoko aparkaleku mukuru betean utzi dugu autoa. Inguruko bentetatik bueltan diren erretiratu landesen autobusak, etxepeko aldapari mendia esaten dioten takoidun paristarrak, haurtxoarekin arratsalde pasa etorritako gipuzkoarrak, trenekin maitemindutako bikotea, paisaiak pintatzera igotzen den artista... Denetik dago txarteldegirako ilaran.\nTxartela hartu eta trenean esertzea aski da, alta, Larrunera ez ezik, denboran barna bidaiatuko dugula ohartzeko. Trena egurrezkoa izateak eman digu abisua: Pirinioetako izeiez sendotu zuten teilatua, Landeseko pinuz tronadura, Ariègeko (jatorrizko okzitanieraz Ariéja) gaztainondoz estaldura, eta Afrikako usteldu ezinezko zurez plataforma. 1924ra jauzi egin dugula dirudi. Alabaina, batek daki zerk bultzatuko zuen gizakia trena mendi tontorreraino eramatera.\n1908koa omen da gailurrerainoko trenbidea eraikitzeko burutazioa. 1912an ekin zioten ideia gorputz eta arima gauzatzeari, baina lan administratibo astunak eta lau urteko gerra astunagoak 1919ra arte eten zuen saiakera. Obra 1924an bukatu bazen ere, ez pentsa dena samur eta zelai joan zenik. Urte hartako urtarrilaren 7an, probak egiten ari zirela, lokomotora burdinbidetik atera zen istripua eragin eta egitasmoa kolokan jarriz. Nahasi bezain urduriak izan ziren hurrengo hilabeteak, apirilaren 25ean Iturriederretarainoko zatia eta ekainaren 30ean tontorrerainokoa inauguratu zuten arte.\nTrikuharri, mendizale, ardi, sai\nMaldan gora abiaturik, erretiratu landesek bide-ertzetik izerdi patsetan lasterka doan gaztea animatzen duten artean, paisaia gose ditut begiak. Pare bat trikuharri eta dolmen ageri dira urrutira. Martxa honetan, ardi latxak nola, auto-gibeleko pegatina bihurtzekotan diren pottokak lasai ederrean dabiltzala salatzen dute zintzarri hotsek. Nola ikusten ote gaituzte zeruetan itzuli-mitzulika dabiltzan saiek? Bezperan hildako kabala baten usainean dabiltza, edo besterik gabe, postala edertzeko erakartzen dituzte? Zer usteko dute Larrungo ezaugarria den harri eta lurraren gorri arreaz?\nGustura galdetuko nioke txarteldegiko artistari nola islatzen duen gorri hori oihal zurian. Baina gauzak zer diren, altuera hartu ahala begien aurrean marrazten ari zaiguna baino ederragorik nekez pintatuko duela pentsatu dut nire baitan. Ezer izatekotan, ederra baita Sara. Mendeak dituzten etxe gotorrak, mendiz inguraturiko bide-zidorrak, denbora eta naturaren esku baizik ez dauden obrak... Geroz eta ttipiago ageri da dena, geroz eta libreagoa eta urrunagoa da ikusmira. Ez da alferrik Larrun itsasertzeko lehen mendi garaia. Hiru arnasa baizik ez daude hondartzatik 905 metroko altueran dagoen tontorrera.\n736 metroko desnibela jaten du San Inazioko lepotik Larrungo kaskora garamatzan trenak. Erraz esaten da. Alabaina, ordu erdian, 4,2 kilometroko eta %25eko tarteak dituen malda orduko bederatzi kilometroko abiaduran igotzea balentria bat da bere xumean. Kremailera sistemari zor zaion balentria. Kremailerak indarra egin dezan, ohiko trenbideari hirugarren errail hozkadun bat eransten zaio erdi-erdian, trenaren errotak bertan lotu eta bagoiek maldara itsatsita segi dezaten. Begiak maldara itsatsita dituztenak tren zale itsuak diren senar-emazteak dira. Frantziako Estatu osoan molde honetako hiru tren baizik ez direla gelditzen azpimarratu diote elkarri. Hirugarren errailari baino Hiru Iturrietako bide-gurutzera so egitea probetxugarriagoa dela iduri zait niri.\nTren baten partez, bi\nHiru Iturrietan egiten dute bat Azkainetik, Saratik eta Urruñatik Larrunera igotzen diren bideek. Mendizale gehienek bertako oihaneko itzalpean biltzen dituzte azken txanpari ekiteko indarrak. Gailurrean ogitartekoa janda beherantz datozenek burlaizez begiratzen diete goranzkoan mingaina dandarrez darabiltenei. Hego-haizetan zabaltzen den erreka soinuak sosegatzen du giroa. Igoeran lehenbizikoz ikusi dugu itsasoa urrunean. Apenas antzematen diren hara eta hona dabiltzan ontziak, Hondarribiko hondartza inguruko etxe-orratzak ikustearekin konformatuko gara oraingoz. Eta hori ere...\nEz bat, ez bi, goizegi gautzen duen egunetan nola, bistarik gabe geratu baikara goitik behera zetorren trena gure paretik harrigarriki igarotzean. Nork pentsatu behar zuen behinola tren baten partez bi ibiliko zirela mendi magaleko joan-etorrian? Zer ote diote gutaz bazkatzen diren artean begiratu ere egiten ez diguten ardi muturbeltzek? Inbidia ote diote Larruni ezkerretara ageri diren Pirinioetako gailur tantai zein Nafarroako tontor sorginduek? Trenak hemen utziko bagintu zenbatek jarraituko genuke goraino oinez? Emazte paristar takoiduna txorkatila bihurritu gabe iritsiko ote litzateke?\nMugak baino gehiago pasabideak baitira mendiak, zeharkatzeko eginak, ibiliak eta erabiliak. Ez dago lur hauek mugarik gabe ulertzerik. Euskal nortasunean egindako zauri bat da muga, aduana, negozio legala zein kontrabandokoa, kontatu nahi edo ezin diren mila historia... Baina batez ere, muga izaera bat da, bizitzeko modu bat. Galdetu bestela azken aldapa pikoa gainditu eta gailurreko geltokitik keinuka ari zaizkigun hiru bentei. Horixe da azken helmuga, hemen bukatzen da bidaia bat eta hemen hasten da beste bat.\nHarrigarria baita Larrungo tontorrak duen bizitza. Gelditu gabe dabiltza zerbitzariak terrazatik barrara eta barratik terrazara. Zurrunbilotik ihesi, telebistarako antenaren oinetan eseri eta talaia panoramikoenaren bila pausatu gara. Hondarribiko etxe-orratzetatik Landetako hondartza salbaietarainoko sigi-sagak garbi-garbi ageri dira. Urruña, Donibane Lohizune, eta enparauak hatzekin ukitzeko moduan daude. Pasaia inguruko fabrikak sumatzetik Ibardinen pilatutako autoetara egiten du begiak. Amaigabeak dirudite Bortziriak, Malerreka eta Baztan aldeko mendiek. Amaigabeak ingurumari osoko mendi-bide, zidor, eta pista amaraunek. Nahikoa da begiak ixtea, aitzinako ilargi beteko gauetan, 50 kiloko zakuak bizkarrean, alde batetik besterako lasterkariak irudikatzeko. Gutxi behar du orotariko gerretako iheslariek tontor honetan hartuko zuten arnasa hartzeko. Dena dago bistan ikusi nahi duenarentzat.\nLarrun Larun ere bada\nBistak-pista, ikustea entzutetik hasten da sarri, eta entzumena misterioz josita dago. Nola azaldu bestela Urruñan eta Saran Larrun dena Larun izatea Beran eta Lesakan? Kontrabandoko gau batean galdu ote zen r-a? Inguru horietan II. Mundu Gerra kari eraikitako bunker batean gordeta ote dago? Edo leiendetako Larrungo herensugeak irentsi ote du? Larrungo maldetako behialako sorgin festa eta akelarreetan trabaturik geratu ote zen? Edo Pierre de Lancreren inkisizioak erre ote zuen gure r-a? Jabetuko ote da istorio-mistorio horiez bikote gipuzkoarraren altzoan lokartu berri den haurtxoa?\nGalderak airean heldu zaigu abiatzeko tenorea. Trena, pertsonen gisan, aldapa behera goraka baino azkarrago ibiltzen ote den pentsatzen sartu naiz trenera. Oraingoan, arreta desbideratu gabe, Koralhandiako gotorlekua, Gorostiarriako harrespilak eta Iturriederko zohikaiztegia preziatzen ahaleginduko naizela hitzeman diot nire buruari. Alferrik izan da, oinez igo eta beheranzkoan Jasolako bentan bazkaltzea bezalako planik ez dagoela aldarrikatzen pasa dut bidaia. Aitatxi urruñar bat daramat barruan, nonbait.\nPrezioak: Joan-etorria17 euro helduentzat eta 10 euro haurrentzat.\nEgutegia/ordutegia: Martxo erditik azaro hasierara arte dago martxan. Uztail eta abuztuan 8:30etatik 17:30etara, eta gainontzeko hilabeteetan 9:30etatik 11:30etara eta 14:00etatik 16:00etara. 35 minuturo ateratzen da tren bat.\nBidaiaren iraupena: 30 minutu.\nGeltokiko telefonoa: 05 59 54 20 26\nSustrai Colina, Larrungo trena, 90 urteko traizio txikia, Argia, 2014-06-29, CC-BY-SA lizentzia\nRetrieved from "https://incubator.wikimedia.org/w/index.php?title=Wy/eu/Larrungo_trena&oldid=2584945"\nThis page was last edited on 4 January 2015, at 20:36.


«Lola Flores»: berrikuspenen arteko aldeak - Wikipedia, entziklopedia askea.\n«Lola Flores»: berrikuspenen arteko aldeak\nLola Flores (aldatu)\n23:43, 3 urtarrila 2013ko berrikusketa\n2 bytes removed , Duela 8 urte\n15:33, 25 urria 2012ko berrikusketa (aldatu)\nt (r2.7.2+) (robota Aldatua: be-x-old:Лёля Флёрэс)\n23:43, 3 urtarrila 2013ko berrikusketa (aldatu) (desegin)\nLola Flores San Miguel auzo flamenkoan jaio zen, [[Jerez de la Frontera]]n, []ko [[urtarrilaren 21]]ean. Ez zituen 12 urte eta dantzari ezaguna zen bere hiriko giro artistikoan eta, hasiera hartan, [[Concha Piquer]]ren eta [[Estrellita Castro]]ren abestiak interpretatzen zituen. Asko ziren Lola [[ijito]]en etniakoa zela pentsatzen zutenak, baina berak beti egin zion uko iritzi honi. Andaluziarra bai, baina ez ijitoa, zioen. Hala ere, andaluziar ijitoen musika eta kulturarekin bat egin zuen.\n[]an, 16 urte zituenean, [[Jerez de la Frontera|Jerezeko]] Villamarta Antzokian egin zuen debuta, Rafael Ortega, Custodia Marchena eta Melchor de Marchena gitarraren ''Luces de España'' ikuskizunean. ''Bautizá con manzanilla'' abestu ohi zuen han.\nArrakasta handienak [[Manolo Caracol]]ekin lortu zituen eta, []ra arte harekin egin zuen lan.\n=== Aurkezlea ===\nBizitza osoan izan zen telebistan gertu ikusten zen artista, baina, 90eko hamarkadan, aurkezle izatera iritsi zen.\n[[Telecinco]]ko ''El tablao de Lola'', Antena 3eko ''Sabor a Lolas'' ([]-[]) eta [[TVE]]ko ''Ay Lola Lolita Lola'' ([]) izan ziren programak, azken biak alaba Lolita Floresekin batera. Azken programa bertan behera geratu beharrean izan zen, 13. emanaldian, Lolaren gaixotasunak okerrera egin baitzuen. Hasieran zutik abesteko pentsatuta bazegoen ere, artistak aulkia eskatu zuen eta, besoa ia geldi eta ezinean, abesteari ekin zion, baina ezin izango zuen aurreikusitakoa bukatu.


1952ko Londresko Laino Handia - Wikipedia, entziklopedia askea.\n1952ko abenduaren 5a - 1952ko abenduaren 9a\nGreat Smog edo 1952ko Londresko Laino Handia 1952ko abenduaren 5etik 9ra bitartean, Londresen egon zen lainotza izan zen. Hilaren lehen egunetan laino trinkoak hiria hartu zuen. Horrek ez zituen herritarrak kezkatu, ohikoa baitzen. Baina laino itxiak ezaugarri berezia zuen, izan ere, hil egiten zuen.\n1 Lainoaren sorrera\nLainoaren sorrera[aldatu | aldatu iturburu kodea]\nEgun batzuk lehenago fronte hotz batek jo zuen Britainia Handia, eta hiriburuko biztanleak ohi baino ikatz gehiago erretzen hasi ziren etxeko goxotasuna atxikitzeko. Baina Bigarren Munduko Gerraren ondorioek gogor astindu zituzten herritar txirotuak. Hala, kalitate txarreko ikatz merkea erretzea beste aukerarik ez zuten. Ikatz hark sufre asko zuen eta ke lodi toxikoa botatzen zuen. Gainera, aire masa hotzak kea behera bultzatzen zuen, lurzorutik gertu burbuila modukoa eratuz. Biztanleek ikatza erre ahala, lainoa geroz eta ilunagoa, itxiagoa eta kirasdunagoa zen.\nBattersea Power Station egun argi batean.\nLehen ageriko biktima garraioa izan zen, publikoa nahiz pribatua; sufre, artseniko, kadmio, nikel eta merkurio partikulek, besteak beste, ikuseremua asko murriztu zuten eta agintariek trafikoa –lur gainekoa behintzat– eteteko erabakia hartu behar izan zuten.\nHorrek ez zuen hiria geldiarazi, metroak martxan segitu baitzuen. Aire zabaleko kirol ekitaldiak ere bertan behera utzi zituzten hasieran, eta kea eraikinen barrualdean sartu ahala zine aretoak, antzokiak... ixten hasi ziren. Hala ere, izuak ez zituen Londresko biztanleak hartu.\nGreat Smog edo Laino Handiak bost egun iraun zuen, abenduaren 5etik 9ra. Handik egun gutxira osasun zerbitzuek bildutako datuak izutzeko modukoak ziren: 4.000 pertsona hilda ziren ordurako, gehienak haur txikiak edo aurrez arnasketa arazoak zituzten helduak, batez ere arnas aparatuko infekzioek –bronkopneumoniak eta bronkitis akutuak– eta arnasbideen buxadurak jota.\nHurrengo hilabeteetan beste 8.000 lagun hil ziren laino beltzaren ondorioz, eta 100.000 gaixotu. Laino Handiak kutsadura atmosferikoaren eztabaida piztu zuen, eta handik gutxira airearen kutsadura murrizten ahalegintzeko lehen araudiak jarri ziren indarrean.\n↑ a b c d e Nagore Irazustabarrena, [www.argia.com/argia-astekaria/2348/great-smog «1952ko laino hilgarria»], Argia, 2012-12-09, CC-BY-SA lizentzia\nBell, Michelle L. and Davis, Devra Lee. Reassessment of the Lethal London Fog of 1952: Novel Indicators of Acute and Chronic Consequences of Acute Exposure to Air Pollution ("Environmental Health Perspectives", 2001ko ekaina).\nGreater London Authority. 50 Years On: The struggle for air quality in London since the great smog of December 1952 (2002ko abendua).


Albisteak 2.0: Telebista saio bat sareari begira — Gaztezulo\nAlbisteak 2.0: Telebista saio bat sareari begira\nAlbisteak 2.0: Telebista saio bat sareari begira https://www.gaztezulo.eus/albisteak/albisteak-20-telebista-saio-bat-sareari-begira https://www.gaztezulo.eus/albisteak/albisteak-20-telebista-saio-bat-sareari-begira/@@download/image/20105535albisteak2.0.jpg\nBideoblogak gero eta gehiago zabaltzen ari dira, Ikusentzunezkoek Interneten indar handia hartu baitute azken urteotan. euskaraz, ordea, ezer gutxi egin da orain arte, salbuespenak salbuespen. Lost in Bilbao (Lostinbilbao.tv) eta Udaberri Galdua (udaberrigaldua.blogspot.com) aitzindariak dira, adibidez.\nWeb telebistari dagokionean, badira adibide gehiago. Hor ditugu, besteak beste, Tokiko Telebisten Elkarteak bultzatutako Tokiko.tv, Euskaltube.com bera, Ahotsak.com, Nafarroa Behereko Kanaldude.org... Baina, bideoblogari buruz hitz egiten dugunean, ikuspegi pertsonalago batetik landutako ekoizpenaz ari gara.\nOrain hilabete eskas, egitasmo berri batek ikusi du argia Hamaika Telebistaren eskutik (Hamaika.tv). Albisteak 2.0 du izena (albisteak.euskalherrian.info) eta Interneti begira osatutako telebista saioa da.\nPatxi Gaztelumendi blogari ezagunak (Gaztelumendi.org) eta Galder Gonzalezek (Gaur8.info/bitakorak/hetzordua) gidatzen dute, beti ere Internet eta teknologia berriei buruzko gaiak jorratuz. Dagoeneko sei atal argitaratu dituzte eta, jakina, telebista bidez ez ezik, sarean ere daude bideo guztiak ikusgai.\nAlbisteak 2.0 honek, gainera, ikusentzuleen partehartzea sustatu nahi du, hori baita 2.0 filosofiaren funtsa. Sare sozialak erabiltzen dituzte horretarako. Esate baterako, Twitter bidez gaiak proposatu daitezke, hala nola, saio bakoitzaren amaieran txertatzen duten bideoa. Proposamena egiteko, nahikoa da Twitterren #bideogo etiketa idaztea, emititu nahi den bideoaren loturarekin batera.\nSaioak beste hizkuntza batzuetan lehenago ere egin izan diren Internet bidezko zenbait web-telebistaren antzerako eskema darabil. Albisteak bidaltzeko balio duen Digg.com webgunearen inguruan, esaterako, Diggnation izeneko saioa argitaratzen da astero astero (Diggnation.com), eta gaztelaniazko Meneame.net-ek ere badu berea: http://tv.meneame.net.\nGaztelumendi eta Gonzalezek Ikeako besaulki batean eserita aztertzen dituzte sareak astean zehar euskaraz eman dituenak, baita beste hizkuntza batzuetako albisteak ere. Horretarako, euskal blogosferako hainbat webgune erabiltzen dituzte iturri gisa: Zabaldu.com, Sustatu.com, Zuzeu.com eta beste hainbat webgune eta blog.\nEuskarazko blogen eztandak dagoeneko urte batzuk bete ditu. Urtero-urtero, gainera, euskal blogosferak eman duen onena saritu eta zerrendatzeko balio duen lehiaketa herrikoia gidatzen du Joxe Rojasek (Teknopata.net). Ea aurten, Albisteak 2.0 egitasmoak ireki duen bideari jarraiki, hainbat bideoblog lehiatzen diren hamar@2010 lehiaketan.\nPertsona batek Sim City jokoan hiri perfektua eraikitzea lortu du. Antza denez, hainbat plano egin behar izan ditu horretarako, eta hiru urtez aritu da lanean. Hiri birtual honek sei milioi biztanle ditu eta ez dago inor eskolara joateko aukerarik ez duena. Gainera, ez dago kutsadurarik, kriminalitaterik ezta langabeziarik ere. (http://www.zabaldu.com/7795/tipo_batek_hiri_perfektua_lortu_du_simcity3000_jokoan/)\nSteve Jobs Apple enpresako burua da hilabete honetako katxondoena. Izan ere, orain gutxi, iPhonearentzako aplikazioak banatzen dituen dendan sexuaren inguruko edukirik ez egotearen arrazoiaz galdegin diote. Jobs-en erantzuna argia izan da: "Pornoa nahi baduzu, erosi Androide bat". (http://www.publico.es /306812)\nZuzeu.com webguneak urte bete egin du apirilean. Iaz sortu zen Interneteko albistari horizontal hau, eta dagoeneko euskarazko webgune informatiboen artean erreferente bilakatu da. Bertan, informazioa bilatzeaz gain, informazioa sortzeko ere aukera dago, zu zeu izan baitzaitezke kazetari.


ok / okada\noka (orobat ok g.er.) 1 iz oka egitea; oka egiten dena. ik okada; gorako; goitika 2; goitiko.\nHaren sintoma nagusiak sukarra, nekea eta okak dira. Berria - Gaiak 2004-04-25\nEta zein gogor egin zitzaizkidan ilunera arteko orduak, okaz oka eta eldarnioz eldarnio, harik eta lo pisu batek hartu ninduen arte...! Joan Mari Irigoien «Lur bat haratago» - 463. orr.\nPentsamenduaren oka. Berria - Kultura 2004-02-27\nIzuaren usainak zituen, barrunbeetakoak, oka usaina. Jon Maia «Riomundo» - 22. orr.\nSegidan gargarak egiten zituen aparra eztarritik behera joan zedin utziz, gero oka saiotan kanporatzen zuen. Bego Montorio «Napomuceno da Silva Araujo jaunaren testamentua» - Germano Almeida - 138. orr.\n·4 adlag oka egiten.\nHesteak irauli eta oka hasteko zorian egon zen. Anjel Lertxundi «Azkenaz beste» - 184. orr.\nCharlie eta biok oka ari ginen, itsasontziaren alde batetik behera. Mirentxu Larrañaga «Peaceful soldadua» - Michael Morpurgo - 113. orr.\nHatzak sudurretara eraman, eta, hesteak oka jaurtitzeko zorian, Norak burua atzeratu zuen kalesa barrura. Anjel Lertxundi «Azkenaz beste» - 79. orr.\nErraietako ondoeza oka igotzen zait eztarrira, suzko erreka itsu bat baneuka bezala barruan. Anjel Lertxundi «Argizariaren egunak» - 127. orr.\n5 oka egin (urdailean dagoena) ahotik indarrez berriro egotzi. ik okaztatu; okatu.\nEne hitzak entzun zituenean, arreba goitika hasi zen, oka egiteko gogoz. Joan Mari Irigoien «Ipuin batean bezala» - 43. orr.\nOka egingo ote nuen ere egon nintzen. Edorta Jimenez «Sukar ustelaren urtea» - 401. orr.\nBegiak zabal-zabalik, baina begiradarik ez, intziri soil bat, egarri zela xuxurlari, ahots erabat erlatsez, pultsua ere oso motel, oka egin zuen, eta izerdia eman ere eman ahala. Joxe Austin Arrieta «Homo Faber» - Max Frisch - 194. orr.\nNahiago izan nuen barre egin, oka egingo nuen bestela. Joxan Elosegi «Ahardikeriak» - Marie Darrieussecq - 86. orr.\nOk egin ondoren baino hutsago neukan barrena, ezertarako gogorik gabe. Anjel Lertxundi «Argizariaren egunak» - 173. orr.\nEztia aurkitu duzu? ez jan behar baino gehiago; bestela, ok eginda, bota egingo duzu. Elizen arteko biblia EsZ 25,16\nKomunaren alboan zeuden loreen gainera egin zuen oka. Juan Kruz Igerabide «Txoria» - Oh Jung-hi - 83. orr.\nBehin, haretxen gainera oka egin eta bota nituen bareak. Iñaki Mendiguren «Harry Potter eta sekretuen ganbera» - J.K. Rowling - 195. orr.\nOka egin ondoren hobeto sentitu zen. Lopez de Arana «Manhattan Transfer» - John Dos Passos - 172. orr.\nOka egin dit barruak. Anjel Lertxundi «Argizariaren egunak» - 103. orr.\nOka egin arte asebete zirenean, mozkor-kantaz zikindu zituzten hiriko plazak. Askoren artean «Asisko Frantzizko, Asisko Klara» - 282. orr.\nKontua galdua du dagoeneko zenbat bider ez ote duen egin oka sendagaiak direla eta, ikara du oraindik ere eskuetan. Imanol Zurutuza «Errautsera arteko sugarra» - 53. orr.\nPresoak dio horren eraginez odola isurtzen zuela oka eta txiza egiten zuenean. Berria - Harian 2005-09-25\nUtzidazu zure liburuetan oka egiten. Berria - Kultura 2004-11-13\nOrduan sentitzen duzu zure gorputzak daukan koadro betekada neurrigabea dela eta oka egin behar duzula. Unai Elorriaga «SPrako tranbia» - 150. orr.\nOka egitean, zure gorputzetik irtendako hondakinen artean ikusten dituzu 42 pintore inpresionistaren 42 inpresio, 17 pintore kubistaren 212 marra zuzen eta surrealista baten erloju urtu batzuk. Unai Elorriaga «SPrako tranbia» - 150. orr.\nEuren postontzia oka egiten ari zen: gutunen laurdenak kanpoan zuen gorputz erdia. Unai Elorriaga «SPrako tranbia» - 27. orr.\nIsilik geundela, bozgorailuek oka egin zuten: [...]. Lander Garro «Orain galdera berriak ditut» - 140. orr.\nZerbero eta Furiak eta argirik eza eta Tartaro, ahotik gar izugarriak ok eginez, ez dira inon eta izan ere ez daitezke benetan. Xabier Amuriza «Gauzen izaeraz» - Lukrezio - 221. orr.\nIrentsitako ondasunak oka egingo ditu, Jainkoak botarazi egingo dizkio sabeletik. Elizen arteko biblia Jb 20,15\nOker ez banago, 999 aldiz hil eta beste hainbestetan oka egin nau Ama Lurrak mundura. Aritz Gorrotxategi «Egurra Pinotxori» - 13. orr.\nMikelo ere barrabilak oka egin beharrean dago. Lau bat metrotara zeuden arren, bozgorailuek oka egiten zuten punk burrunbada zela eta, neskak ezin zezakeen euren artean hitz egiten zuten ezer ulertu. Urtzi Urrutikoeetxea «Auzoak» - 113. orr.\n8 oka eginarazi oka eragin.\nGinebrak, huts-hutsik edo nahastuta, oka eginarazten zion berehala. Mirentxu Larrañaga «Hona hemen gu biok» - Dorothy Parker - 155. orr.\nIkusezina ei da gorrotoa, ezin ei da ukitu, haztatu, oratu, barrutik atera eta kanpoan utzi, gaixoari barrukoak aterarazten zaizkion moduan; oka eginaraziz. Edorta Jimenez «Sukar ustelaren urtea» - 317. orr.\n9 oka eragin\nEztia, bere izateagatik, gehiegi hartzen denean, urdaila erretzen eta oka eragiten duena. Jateko ematen zieten ore margulak oka eragiten zion edonori ikuste hutsarekin. Xabier Kintana «Alderraien gidaria» - Mose ben Maimon - 84. orr.\nGero hatza ahoan sartu nion eta, miraria izan zen hala oka ez eragitea, zintzurreraino landatu bainion. Edorta Jimenez «Sukar ustelaren urtea» - 318. orr.\nZeren ohiko eta betiko biandak gogait eragiten baitzidan eta oka, eta sentiarazten ninduen idor, agor eta guti-balio. Joan Mari Irigoien «Lur bat haratago» - 503. orr.\n10 oka-eragingarri (orobat ok-eragingarri) izond oka eragiten duena.\nGalera sentsazioaz gain, oka-eragingarri eta anormala iruditzen zitzaion hasieran Jonathan I.ri ikusmenezko bere mundua. Xabier Olarra «Antropologo bat Marten» - Oliver Sacks - 52. orr.\nHark pentsatzen zituen heste-libragarri eta ahotikako ok-eragingarri guztiak zehatz ziren neurriz eta pisuz Xabier Olarra «Deabruaren hiztegia» - Ambroise Bierce - 235. orr.\n11 okari oka\nUrrearen ordez ikatza eman nahi diguten garaiak bizitzen ari gaituk, okari oka. Anjel Lertxundi «Ihes betea» - 235. orr.\noka egiteko gogoa (10); oka hasteko (3)


Mitt Romney sare sozialetan | Mitt Romneyren huts egitea | Hauteskundeak AEB | EITB\nMitt Romneyren kanpainako taldeak iPhonerako aplikazio batean egindako akatsak sare sozialak berotu ditu. 'Amercia' berba txarto idatzi dute eta twitter erabiltzaileek ez dute barkatu.\nRomneyren taldeak egindako kanpainaren lelo okerra. Argazkia: Amercia.com\n'A better Amercia' kanpaina aurkeztu eta sare sozialetan bolo-bolo zabaldu da Romneyren taldearen hanka-sartzearen berria. Ordu gutxitan, #Amercia trendicc topic izan da. Mitt Romney AEBetako presidentetzarako hautagai errepublikanoaren taldeak azkar zuzendu du okerra, baina ordurako txantxa eta iseka soka luzea zen oso.\nAzaroko hauteskundeetarako errepublikanoen presidentegaia izango dela jakin eta gutxira, sakelako telefonoentzako aplikazio bat aurkeztu zuen Mitt Romneyren taldeak: "A better Amercia". AEBetako sare sozialetan zalaparta handia sortu zuen eta twitterren hizketagai nagusi izan zen, 'Amercia' hitza gaizki idatzita batzegoen.\nHanka-sartzeari etekina atera diote batzuek. Hainbat enpresek lelo okerra daraman kamisetak salgai jarri dituzte, 15 dolarretan. Negozio borobilagoa egin du Jonh Chen Shangaiko bizilagunak. Amercia.com domeinua erosi zuen 2009an, AEBekin duen maitakeriaren adierazle edo. Orain, 9.000 dolar balio ditu domeinu horrek. Eskuzabala da Chen: 6.000 edo 7.000 dolarren truke saltzeko prest dago.\nObamak ere huts egin zuen\nHutsegite batek behin baino gehiagotan astindu du kanpaina. 2008an, Barack Obama presidenteak herrialdeko estatu guztiak bisitatu zituela esan zuen. Hain justu, 57 estatuak bisitatu zituela adierazi zuen (50 estatu daude).\nJarraitu Mitt Romney Facebooken eta Twitterren.


Ber2Tek: hizkuntza-, ahots- eta multimedia-teknologiak hizkuntzen industriaren zerbitzura\nBer2Tek ikerketa-proiektuaren emaitzak aurkeztu dira gaur Usurbilen, Elhuyarren egoitzan egindako ekitaldian.\nBer2Tek hiru aplikazio eskaintzen ditu: literatura-kritiketako iritzien erauzketa automatikoa, bideoetako bilatzailea (transkripzio eta bikoizketa automatikoa) eta onlineko ahots bidezko hizkuntza-irakasle pertsonala.\nEdukien arlorako, iritzien erauzketa edo sentimenduen analisiaren teknologia erakusten da. Iritzi subjetiboak aztertu eta haiek positiboak edo negatiboak ote diren ondorioztatzen du automatikoki. Aplikazio hau oso interesgarria da produktu edo zerbitzuei buruzko hizkuntz desberdinetan egindako iritzien kudeaketa egiten duten enpresentzat.\nItzulpengintza arlorako, bilatzaile multimedia bat prestatu da. Gaztelaniaz edo euskaraz dauden hainbat bideo hartzen dira, eta, ahots-ezagutza erabilita, automatikoki transkribatu. Hala, behin bideo horien testua lortuta, bilaketak egin daitezke bideootan eta, nahi izanez gero, zuzenean jauzi egin bilatutako hitza esaten den unera. Teknologia honek azpitituluak automatikoki sortzeko eta bikoizketa automatikoa egiteko balio du.\nIrakaskuntza arlorako, tutor pertsonal bat eskaintzen da. 3Dko avatar bat da eta berarekin euskaraz komunikatzea posible da. Aplikazio hau oso interesgarria da hizkuntzak ikasteko. Gainera orain online dagoen aplikazio bat da eta edonork proba dezake.\nVICOMTECH-IK4 teknologia-zentroak, TECNALIA Research and Innovation Fundazioak, UPV/EHUko Aholab eta IXA ikerketa-taldeek eta Elhuyarrek osatutako partzuergoak egin du ikerketa, Eusko Jaurlaritzako diruz lagunduta, Etortek programaren bidez.


Liburutegia eta San Joanak hizpide Zerainen. Noticias de Gipuzkoa\nLiburutegia eta San Joanak hizpide Zerainen\nBihar 18.30ean Zeraingo kultur etxean liburutegiaren proiektua landuko dute\nzerain- Zeraingo udalak biharko liburutegiaren proiektua lantzeko bilera antolatu du. 18.30ean izango da, kultur etxean. Duela hainbat urte liburutegiak normaltasunez funtzionatzen zuen, baina azken aldian haren erabilera “murritzagoa” da, eta horri irtenbidea eman nahi diote. Izan ere, gaur gaurkoz guraso elkartearen bidez astean behin irekitzen da arratsaldetan, eta udalak “ikasteko eremua” jarri nahi du liburutegian. Batez ere, azterketa garaian herritarrek aukera bat izateko herrian ikasi ahal izateko, eta beste herri batera joan beharrik ez izateko. “Herri programan eskatu zuten gazteek liburutegiaren gaiari heltzeko”, nabarmendu du Arantxa ruiz de Larrinaga Zeraingo alkateak. Liburutegiaren funtzionamendua hobetzeko bideak landuko dituzte biharko bileran.\nHorrez gain, bestelako ekitaldiak ere antolatu dituzte datorren asterako. Asteazkenean, arratsaldeko 18.30etan herriko plazan, San Juan bezperako su ondoko dantza prestatzeko entsegua egingo dute nahi duen herritar guztiei zuzendua.\nOstegunean, bestalde, arratsaldeko 20.00etan San Juan bezperako festa izango dute. Lehenik haurren dantza emanaldia, ondoren Uharka abesbatzaren saioa, su piztea eta ondoren afari-meriendaren bueltan, festetako egitarau eta urtekariko azalaren lehiaketako bozketan parte hartzeko aukera izango da eta orduan bertan irabazleak nortzuk diren jakingo da. Lehiaketan parte hartu duten guztiek oroigarri bana jasoko dute. - M.A.


Bakartuta gizarteratu? | Politika | Berria\nBakea eta elkarbizitza. Euskal presoak\nLehen graduaren eta bakartzearen gogortasunaz txosten bat egin du euskal preso izandako batek: «Tortura modu bat da bakartzea»\nEspetxe bateko ziega bat. BERRIA / BERRIA Tamaina handiagoan ikusi\nUrte batzuk egin ditu Espainiako Estatuko espetxeetan preso, bakartuta eta egoera gogorrean; ezagutzen du kartzela mundua bestela ere, eta txosten bat egin du Madrilek euskal presoei «sistematikoki» ezartzen dien erregimenaz. Isolamendua eta erregimen itxia du izena haren lanak —21 orrialdekoa da, eta BERRIAk eskuratu du; egileak nahiago du bere izena ez argitaratzea—. «Ez duzu soilik askatasuna galtzen, baizik eta baita intimitatea ere, eta kontzientzia, nortasuna eta duintasuna gal ditzazun saiatzen dira», idatzi du preso ohiak dokumentuan. «Hori da borrokarik gogorrena. Erakutsi behar duzu ez zarela animalia bat, ez intsektu bat, ez zenbaki bat, eta pertsona bat zarela».\nErregimen itxia da lehen gradua, eta kartzelako legedia garatzea eragozten du. «Bereziki arriskutsuak» izateagatik ezartzen diete presoei, edo, ustez, erregimen arruntera —bigarren gradua—eta irekira —hirugarrena— egokitzen ez direlako. Estatu osoko espetxeetan preso sozialen %2 dauzkate lehen graduan; EPPK-koak, %90 inguru —berrehunen bat— eta AEM inguruko bostak. Joan den maiatzean ETAk bere ibilbidea bukatu zuenetik, EPPK-ko hiruzpalau baino ez dituzte aldatu aurreneko gradutik bigarrengora.\nEuskal presoekin «anomalia» gertatzen dela salatu du txostenaren egileak, eta esan du, espetxe administrazioa Barne Ministerioaren esku dagoenez, «segurtasun eta izaera politikoko» irizpideak nagusitzen direla. «Gabezia demokratiko garrantzitsua eta larria dago, eta espetxe sistemak ez du bermerik ematen». «Kontraesan handi bat» azpimarratu du preso izandakoak: «Isolamenduaren bitartez nahi da gizarteratzea».\n«Jarraipen bereziko» presoei FIES erregimeneko fitxategia ezartzen diete —1991n sortu zuten—; haien artean dituzte euskal presoak. Espainiako Auzitegi Gorenak baliogabe jo zuen 2009an, baina espetxe sistemak ez du agindua betetzen, fitxategiko datuak soilik administratiboak direla jota, ez eskubideei lotutakoak. «Kontua da ezartzen den kontrolarekin intimitatea, denbora eta espazioa ukatzen direla», esan du preso ohiak. «Erregimen makiavelikoa eta biolentoa da».\nLuzea da neurri sorta: ziegako miaketak, araketa pertsonalak, ziega eta modulu aldaketak, ahozko eta idatzizko komunikazioen atxikitzea, bestelako objektuena ere bai, bisiten ondoren gorputz miaketak, abokatuen eta bestelako bisiten kontrolak, bisitetarako gehienez hamar laguneko muga, presoari buruzko eguneroko txostenak, egunean hogei ordu ziegan, jardueretarako modulutik irteteko debekua… Gainera, dokumentuak dakarrenez, «etengabea da tentsioa» —«deskribaezina da isolamendu modulua: jipoiak, garrasiak, negarrak, kolpeak, tratu txar fisikoa eta psikikoa…»—, presoek «gorrotozko begiradak» jasotzen dituzte espetxeko langileen aldetik, ziegako eta atariko baldintzak oso txarrak dira —argi natural gutxi, espazio urria...—, eta medikuek ez dituzte behar bezala artatzen. «Gizarteratzearen helburutik urrun, pertsona deuseztatzeko munstro bat da kartzela. (...) Tortura modu bat da bakartzea».\nEspetxe bakoitzeko Tratamendu Batzordeak hiru hilean behin aztertzen du presoa, gradua aldatu edo ez erabakitzeko-eta, baina euskal presoak automatikoki lehen gradua mantentzen dituztela dio aipatutako dokumentuak, nahiz eta EPPK-koek gradu progresiorako asmoa agertua duten; eskaerak ukatu dizkiete. Gainera, «ezin da ahaztu presoek modu aktiboan hartu dutela parte ETAren armagabetzerako eta desagerpenerako», esan du txostenaren egileak.\nEstrasburgoko Giza Eskubideen Auzitegian eragina izatearren, torturaren aurkako Europako erakundeak egoeraz informatzearen alde agertu da euskal preso ohia.